ГИПЕРВЕНТИЛЯЦИОН СИНДРОМ » Тиббий психология – Расмий сайт\nЯнгиликлар » Энциклопедия » ГИПЕРВЕНТИЛЯЦИОН СИНДРОМ\nГипервентиляцион синдром (ГВС) – нафас олиш ритмининг бузилиши билан намоён бўлувчи психовегетатив бузилишлар мажмуаси.\nТарихи. «Гипервентиляцион синдром» атамасини 1871 йили дастлаб америкалик врач Д. К. Жакоб (Da Costa Jacob, 1833–1900) қўллаган. У тез-тез нафас олиш билан кечадиган невротик бузилишларни фуқаролар урушида иштирок этаётган аскарлар орасида кузатган. Ушбу урушда ўзи ҳам иштирок этган врач бу ҳолатни "гипервентиляцион синдром" деб атайди. Д. К. Жакоб ГВС келиб чиқишида психологик омилларга катта урғу беради. Нафас олишнинг функционал бузилиши билан намоён бўладиган ҳар қандай невротик ҳолатлар "гипервентиляцион синдром" деб атала бошланди. Кейинчалик бу синдромнинг турли синонимлари пайдо бўлди: "нейрореспиратор дистония», "нафас неврози", "психовегетатив синдром", "невроген астма" «респиратор синдром», «идиопатик гипервентиляция», «нейрореспиратор синдром» ва ҳ.к. Аммо бу атамалар врачлар эътиборини қозонмади. 1918 йили D. Lewis ГВС ва шунга ўхшаш ҳолатларни номлаш учун «нейроциркулятор дистония» атамасини таклиф этди. Бу атама терапевтлар ва неврологлар томонидан яқин кунларгача қўллаб келинди. Ўша даврдаёқ врачлар ГВС нафақат нафас олиш ритми бузилиши, балки бош айланиши, юрак беҳузур бўлиши, умумий ҳолсизлик, кўкрак қафасида оғриқ каби симптомлардан ҳам иборат бўлиши керак, деб ҳисоблашган.\nЙиллар ўтган сайин мутахассислар ГВС га хос симптомлар сонини кўпайтириб боришди. 1930 йилдаёқ илмий адабиётларда ГВС нафақат психоэмоционал стресслар, балки жисмоний зўриқишлар сабабли ҳам ривожланади, деган хулосалар пайдо бўлди. Иккинчи жаҳон уруши давридаёқ бу хулоса ўз тасдиғини топди. Чунки ўша пайтларда ГВС урушда қатнашаётган аскарлар орасида ҳам, фронт ортида оғир меҳнат билан шуғулланаётганлар орасида ҳам кўп учраган. Психоэмоционал стресс ва жисмоний зўриқишлар биргаликда намоён бўлса, ГВС тез ривожланади, деган ҳақли фикрлар пайдо бўлди.\nБаъзи мутахассислар ГВС ни алоҳида ажратиб кўрсатиш шарт эмас, балки у истерик невроз ёки вегетатив дистонияда кўп учрайдиган клиник симптомлардан бири дейишади. Лекин аксарият мутахассислар нафас олиш ритмининг яққол бузилиши билан намоён бўладиган невротик ҳолатларни ГВС деб алоҳида ажратиш лозимлигини кўрсатиб ўтишган. Бугунги кунда ГВС нинг клиник симптомлари батафсил ўрганилган ва ташхис қўйиш алгоритми ишлаб чиқилган. ГВС аҳоли орасида қай даражада тарқалганлиги тўғрисида аниқ маълумот йўқ. Бунинг асосий сабабларидан бири ГВС-ташхисининг кам қўйилишидир. Бироқ L. Lum (1987) фикрича, ГВС аҳоли орасида кўп тарқалган. У шундай деб ёзади: «Ҳар бир врач ҳафтасига бир маротаба бўлса-да, ГВС билан оғриган беморни учратади». Албатта, бу иборада бироз муболағага йўл қўйилган бўлса-да, ГВС аҳоли орасида кенг тарқалганлигига шубҳа йўқ. Гиподинамия, вақтнинг ўта тиғизлиги ва ўзига хос психоэмоционал зўриқишлар билан жадал ривожланаётган информацион технологиялар асрида ГВС нинг кўп учраши табиий. Шу боис ҳар бир врач, айниқса, УАШ бу синдромни мукаммал билиши керак. Неврологлар, нейропсихологлар, психиатрлар ва терапевтлар ГВС ни ўз амалиётида кўп кузатишади. Аммо бу синдромга ҳар доим ҳам урғу берилавермайди. ГВС турли ёшда учраса-да, унинг ёшлар ва аёллар орасида кўп учраши алоҳида таъкидлаб ўтилган.\nЭтиологияси ва патогенези. ХХ асрнинг 80–90-йилларида ГВС психовегетатив синдромнинг ядросини ташкил қилади, дейилган. ГВС ни юзага келтирувчи асосий этиологик омиллар – булар ўткир психоэмоционал стресс, доимий хавотир ва депрессиядир. Айнан кучли психоэмоционал бузилишлар нафас олиш ритмини дарров издан чиқаради ва гипервентиляцион синдромни юзага келтиради. Чунки нафас олиш системаси, худди юрак-қон томир системаси каби ҳиссий қўзғалишларга ўта сезгир ҳисобланади. Шунинг учун ҳам бу синдром этиологиясида психоген омилларга катта урғу берилади. ГВС жуда кам ҳолларда соматик ва эндокрин касалликлар, метаболик бузилишлар ва интоксикациялар сабабли ривожланади.\nГВС қандай этиологияли бўлишидан қатъи назар, унинг патогенезида биохимик бузилишларга алоҳида эътибор берилади. Гипервентиляция сабабли организмдан СО2 ортиқча чиқа бошлайди ва, шу сабаб, алвеолаларда СО2 миқдори камаяди, гипокапния ва респиратор алкалоз ривожланади. Бунинг натижасида мия устунидаги вегетатив марказлар ортиқча қўзғалади ва нормал физиологик жараёнлар янада издан чиқади. Алкалоз, артериал қонда кислород миқдорининг камайиши ва мия устунидаги вегетатив марказлар фаолиятининг издан чиқиши бир-бирига боғлиқ бўлган занжирли реакцияни юзага келтиради. Бунинг оқибатида гипервентиляция, психоэмоционал бузилишлар (қўрқув, хавотир), вегетатив пароксизмлар (шу жумладан, ҳушдан кетиш), бош айланиш, кардиосенестопатия, миалгия ва парестезиялар ривожланади.\nКлиникаси. Нафас олиш ритмининг бузилиши, қўрқув ва хавотир, бош айланиши, синкопал ҳолатлар ва тетаник спазмлар ГВС нинг асосий клиник симптомларидир. Нафас олиш бузилишлари нафас олишдан қониқмаслик, ҳаво (кислород) етишмаслиги, кўп эснаш, чуқур хўрсиниш каби белгилар билан намоён бўлади. Бемор ўпкасини ҳавога тўлдириш учун чуқур-чуқур нафас олиб қўяди ва бу одатий ҳолга айланади. Шунинг учун ҳам бу синдромнинг номида "гипервентиляция" сўзи акс этган. Бемор деярли ҳар доим ҳаво (кислород) етишмаётганидан шикоят қилади, ёқаси очиқ кийимлар кийиб юради, деразаларни очаверади. Агар бемор одамлар гавжум автобуслар, метро ва катта йиғилишлар ўтказиладиган залларга тушиб қолса, унинг нафас олиши янада қийинлашади, иложи борича тоза ҳавога чиқишга ҳаракат қилади. Шунингдек, психоэмоционал стресс (имтиҳон ёки одамлар олдида сўзга чиқиш) пайтида нафас бузилишлари кучаяди. Нафас етишмовчилигининг сурункали кўринишларида баъзан адашиб, бронхиал астма ташхиси ҳам қўйилади.\nАксарият беморларда бош айланиши (баъзида, бош оғриғи), кўп терлаш, юз ва оёқ-қўлларда парестезиялар, уйқу бузилиши, ҳушдан кетишлар, қўрқув ва хавотир каби симптомлар кўп кузатилади. Шу ерда синкопал бузилишларни алоҳида таъкидлаб ўтиш лозим. Улар енгил тарзда намоён бўлади: беморнинг кўз олди қоронғилашади, ҳолдан тойиб ўтириб қолади, боши айланиб, бироз ҳушдан кетади. Бу пайтда умумий ички титроқ вужудга келади ва беморни тер босади. Яққол ифодаланган синкопал ҳолатлар, одатда, қаттиқ стресс (уриш-жанжаллар) пайтида рўй беради. Баъзида врачлар бу ҳолатни истерияга йўйишади. Бироқ у навбатдаги гипервентиляцион пароксизм бўлиши мумкин. ГВС нафас олиш ритмининг бузилишидан ташқари яна бир қатор клиник симптомлар билан намоён бўлади.\nВегетатив марказлар дисфункцияси сабабли юрак-қон томир фаолияти ҳам бузилади. Юракнинг тез-тез уриши, "юракнинг бўғизга тиқилиб келиши", юрак соҳасида увишиш, оғриқлар, кўкрак қафасининг сиқиши кўп кузатилади. АҚБ ўзгаришлари беморнинг қайси вегетатив типга киришига боғлиқ. Агар у ваготоник бўлса, АҚБ гипервентиляцион хуружлар пайтида тушиб кетади, симпатикотоник бўлса – АҚБ ошади.\nГВС клиникасида нерв-мушак қўзғалувчанлиги ошиши алоҳида ўрин тутади. Бунинг натижасида мускуллар спазми, яъни тетаниялар (юн. tetanos – мускулларнинг тоник титраши ва спазми) пайдо бўлади. Титроқ билан намоён бўлувчи тоник спазмлар, кўпинча, қўлларнинг дистал қисмида кузатилади. Тоник спазмлар ва титрашлар пайтида беморнинг қўл панжаси тортишиб, «акушер қўли» симптоми пайдо бўлади, оёқ панжаси ҳам тортишиб, ичкарига ва пастга букилиб қолади. Тоник спазмлар ва титрашлар юз мускулларида ҳам кузатилади. Хвостек ва Труссо симптомлари аниқланади. Мускулларнинг тоник спазми ва титрашлари гипервентиляцион пароксизмлар пайтида вужудга келади ёки кучаяди. Улар тинч пайтда кузатилмаслиги мумкин.\nГипервентиляцион синдромда ошқозон-ичак системасида ҳам турли хил функционал бузилишлар аниқланади: кекириш, дисфагия, оғиз қуриши, қорин соҳасида нохуш сезгилар ва оғриқлар, қабзият ва ҳ.к. Бемор ичаклар ғўриллашини сезиб туради, қорни, кўпинча дам бўлиб юради, иштаҳаси бузилади. Ҳаётий муҳим аъзолар дисфункцияси ва минераллар алмашинувининг бузилиши, яъни нормал физиологик жараёнларнинг издан чиқиши беморнинг умумий аҳволига таъсир кўрсатмасдан қолмайди. Умумий ҳолсизлик, тез чарчаб қолиш, жисмоний ва ҳиссий зўриқишларни талаб қиладиган ишларга беморнинг лаёқати сўнади.\nГВС да гипервентиляцион кризлар ёки пароксизмлар кўп учрайди. Гипервентиляцион кризларнинг пайдо бўлишига психоэмоционал стресс ва жисмоний зўриқишлар туртки бўлади. Бу пайтда тўсатдан беморнинг нафас олиши бузилади, ҳаво етишмай бўғилиб қолади, чуқур-чуқур нафас ола бошлайди. Беморни қўрқув ва ваҳима босиб, титрай бошлайди, юзи ва оёқ-қўл мускулларида тетаниялар пайдо бўлади, боши айланади, совуқ терга ботиб, синкопе ривожланади. Бу пайтда беморнинг қўл панжаларига разм солинса, унда "акушер қўли"ни кузатиш мумкин. Локал тетаник спазмлар умумий титрашлар фонида намоён бўлади.\nГипервентиляцион кризни бартараф этиш учун беморга целофан қопча берилади. Бемор ушбу целофан қопчани икки қўли билан герметик тарзда ушлаб, унинг ичида нафас олиб-чиқара бошлайди. Бунинг натижасида целофан ичидаги ҳавода СО2 миқдори ошади. Бемор ушбу целофандан нафас олиб-чиқаргач, алвеолаларда СО2 миқдори кўпаяди ва нафас алкалози барҳам топади. Бунинг натижасида криз белгилари ўтиб кетади. Бундай пайтда тўғри нафас олиш машқларини ўтказиш ҳам кризнинг тез ўтиб кетишига ёрдам беради.\nТашхис қўйиш. Гипервентиляцион синдром ташхиси, асосан, клиник симптомларга асосланиб қўйилади. Бу ерда беморнинг шикоятлари асосий ўрин тутади. ГВС нинг асосий клиник симптомлари 16.4-жадвалда акс эттирилган. Ташхис қўйишда ушбу жадвалдан фойдаланиш мумкин.\nГипервентиляцион синдромнинг диагностик белгилари\nТўлиқ ва равон нафас ола олмаслик, кислород етишмаслиги, нафас олишдан қониқмаслик, қуруқ йўтал, кўп эснаш, чуқур хўрсиниш\nНейровегетатив ва психоэмоционал бузилишлар\nБош айланиши, баъзида бош оғриши, синкопал ҳолатлар, қулоқ шанғиллаши ва битиб қолиши, кўп терлаш, қизиб ёки совиб кетиш, парестезиялар, қўрқув ва хавотир, дистимия, уйқу бузилиши\nЮз, қўл ва оёқлар мускулларида тоник спазмлар ва титрашлар, миалгиялар\nТахикардия, экстрасистолия, кардиалгия, АҚБ тушиб кетиши ёки кўтарилиши, кардиосенестопатия\nДисфагия, оғиз қуриши, кекириш, аэрофагия, эпигастрал соҳада ёқимсиз сезгилар, абдоминалгия, метеоризм, қабзият\nУмумий ҳолсизлик, тез чарчаш, ички титроқлар, жисмоний меҳнатга лаёқатнинг сустлашиб кетиши\nНерв-мушак қўзғалувчанлиги ошганлигини кузатиш учун Хвостек ва Труссо симптомлари текширилади. Хвостек симптоми – юз нерви ўтадиган соҳаларга болғача билан уриб текширилади ва бунда юз мускуллари қисқариши пайдо бўлади. Бу симптом нормада кузатилмайди. У фақат нерв-мушак қўзғалувчанлиги ошганлигини кўрсатувчи патологик ҳолатларда пайдо бўлади. Масалан, гипокальциемия, гипомагниемия ва алкалозларда Хвостек симптоми чақирилади. Труссо симптоми эса қуйидагича текширилади: АҚБ ни ўлчашга мўлжалланган манжет қўлга (елкага) тақилади ва унга ҳаво юборилади. Елка мускуллари ва томирлари сиқилгандан сўнг қўл панжасида тоник спазмлар ва титрашлар пайдо бўлади. Труссо симптоми нормада кузатилмайди.\nЯширин тетанияларни текшириш мақсадида электромиография текширувлари ўта аҳамиятлидир. ГВС да нерв-мушак ўтказувчанлиги ошишининг асосий сабаби – минерал алмашинувнинг бузилиши, яъни гипокапник алкалоз сабабли кальций, магний, калий ва хлоридлар миқдорининг камайиб кетиши. Гипервентиляция билан нерв-мушак қўзғалувчанлиги орасида бевосита боғлиқлик бор: гипервентиляция кучайган сайин нерв-мушак қўзғалувчанлиги оша боради.\nБеморда ГВС борлигига ишонч ҳосил қилиш учун бу синдромни сунъий тарзда чақириш мумкин. Бунинг учун бемордан 3–5 дақиқа мобайнида чуқур-чуқур нафас олиб-чиқариш сўралади. Бу пайтда ГВС белгилари пайдо бўлади. Бунга гипервентиляцион синама деб айтилади.\nАлвеоляр ҳавода СО2 миқдори ва қонда pH кўрсаткичини ўрганиш ҳам катта диагностик аҳамиятга эга. Бунда алкалоз белгилари аниқланади. Қонда кальций, магний, калий, натрий, хлор, РСО2, РО2 миқдори текширилади. Заруратга қараб бошқа лаборатор ва параклиник текширувлар ўтказилиши мумкин. Қиёсий ташхис, асосан, бронхиал ва юрак астмалари билан ўтказилади.\nДаволаш. Даволаш комплекс тарзда олиб борилади. Бунда асосий урғу беморга психотерапевтик таъсир кўрсатиш, тўғри нафас олиш кўникмасини шакллантириш ва минераллар бузилишни бартараф этишга қаратилади.\nПсихотерапевтик даволаш усуллари. Беморнинг ҳаёт ва ишлаш тарзи тўлалигича ўрганилади. ГВС ривожланишига туртки бўлувчи асосий стресс омили психодиагностик усуллар ва тестлар ёрдамида аниқлаб олинади. Касаллик сабаби аниқлангач, психодинамик терапия ёрдамида бу бузилишлар коррекция қилинади. Психодинамик терапияни психоанализ усулларини чуқур биладиган мутахассис ўтказиши керак. Бу ерда хатога йўл қўйиш турли ятропатияларни юзага келтириши мумкин. Бемор соғлом турмуш тарзига ўргатилади, чекиш ва спиртли ичимликлар ичиш ман этилади. Баъзида ГВС ни юзага келтирган асосий сабаб бартараф қилинса, касаллик дарров орқага чекинади. Масалан, ўзига ёқмайдиган ишхонадан бўшади, эри ичкиликни ташлади, бетоб ётган боласи тузалиб кетди ва ҳ.к. Эрталаб ва кечқурун тоза ҳавода сайр қилиш, пиёда юриш каби енгил жисмоний машқларнинг фойдаси жуда катта. Аксарият ҳолларда бемор дори-дармонларсиз тузалиб кетади.\nФармакологик даволаш усуллари. Асосан, психотроп ва вегетотроп дорилар тавсия этилади. Бу дорилар қўрқув, хавотир ва депрессия аломатларини яхши бартараф этади. Айниқса, анксиолитиклар ўта самаралидир. Амитриптилин, пароксетин, флувоксамин, велаксин каби дорилардан фойдаланиш мумкин. Амитриптилин кунига 50–75 мг дан тавсия этилади. Унинг дастлабки кунлари намоён бўладиган седатив таъсири гипервентиляцияни бартараф этишда жуда самарали ҳисобланади. Агар дорининг ножўя таъсирлари (оғиз қуриши, тахикардия) беморни безовта қилса, у ҳолда флувоксамин кунига 50–100 мг, пароксетин 20–40 мг, сертралин 50–100 мг, велаксин 75 мг дан тавсия этилади. Антидепрессантлар билан даволаш, одатда, 2–4 ой мобайнида давом эттирилади. Агар бемор тез тузалиб кетса, бу дориларни узоқ вақт давомида беришга ҳожат йўқ.\nМинераллар алмашинувини маромга келтириш ва нерв-мушак қўзғалувчанлигини пасайтириш мақсадида кальций ва магний препаратларини ичиш тавсия этилади. Бу мақсадда эргокальциферол (Д2 витамини) кунига 20000–40000 ХБ, кальций глицерофосфат ва кальций глюканат каби дорилар 1–2 ой мобайнида ичишга буюрилади. Бемор таркибида кальций ва магний тузларини сақловчи ҳар қандай поливитаминларни (Магне В6) қабул қилиши мумкин. Магне В6 таркибида лактат магний ва пиридоксин бор. Магне В6 нерв марказлари қўзғалишини пасайтиради, мускулларда минераллар алмашинувига ижобий таъсир кўрсатади. Магне В6 ни 2 табл. кунига 3 маҳал ичиш тавсия этилади.\nПрогноз. Деярли ҳар доим яхши.\nҚўшилган: 15:39 / 17-04-2021 Ўқилди: 59


Тошкентда Spark йўлига чиқиб кетган Matiz ҳайдовчисини кўпчилик бўлиб дўппослаганлар қамоққа олинди\n12:22 / 07.03.2022\nМуштлашув натижасида Matiz ҳайдовчисининг жағи ва тишлари сингани айтилмоқда.\nТошкент шаҳар ИИББнинг маълум қилишича, ҳодиса 20 февраль куни тунда содир бўлган. Чилонзор туманининг Қатортол кўчасидан Муқимий кўчаси томон ҳаракатланаётган Matiz русумли автомобил ортдан келаётган Spark машинасининг йўлига чиқиб кетади. Spark ҳайдовчиси тўқнашувга чап беришга улгуради, бироқ шериклари ғазаб отига миниб, ЙТҲ хавфини юзага келтирган Matiz ҳайдовчисини дўппослашади.\n«Соат ўн иккиларда Чилонзор тумани II даҳасида чорраҳадан бурилаётганимизда кулранг Matiz йўлимизни сиқиб қўйди. Уни қувлаб етиб тўхтатдик. Шундан кейин ҳайдовчи билан уришиб кетдик. Мен унинг бош ва юз қисмига урдим. Оғайним тепди. Сиқиб қўйгани учун жаҳл устида урвордим. Қилган ишимиздан афсусдамиз», дея кўрсатма берган Spark ҳайдовчиси.\n«Matiz ҳайдовчиси учинчи қатордан тўғри биринчи қаторга юрворди. Биз “авария”дан зўрға олиб қочдик. Жаҳл устида шу ишни қилиб қўйдик. Афсусдамиз», дейди муштлашувда иштирок этган Spark’даги йўловчилардан бири.\nЖароҳат олган Matiz ҳайдовчиси 102 рақамига қўнғироқ қилиб, ҳолат ҳақида хабар беради. Тезкор суриштирув ишлари натижасида муштумзўрлар топилиб, уларнинг шахсига аниқлик киритилади.\n«Тиббиёт маълумотномасига кўра, жабрланувчининг пастки жағ соҳаси ҳамда иккинчи ва учинчи тишлари силжиб синиши жароҳатлари мавжудлиги аниқланган. Рўй берган ҳолат юзасидан Чилонзор тумани ИИО ФМБ ҳузуридаги Тергов бўлими томонидан Жиноят кодексининг 164-моддаси 2-қисми “б” бандида кўзда тутилган, яъни босқинчилик, ўзганинг мол-мулкини ҳаёт учун хавфли бўлган зўрлик ишлатиш ёки ҳужум қилиб талон-торож қилиш жинояти аломатлари мавжудлиги сабабли жиноят иши қўзғатилиб дастлабки терговга киришилган», дейди терговчи Улуғбек Раҳматуллаев.\nТошкент шаҳар ИИББнинг хабар беришича, айни пайтда қонунбузарлар эҳтиёт чораси сифатида қамоққа олинган ва тергов ҳаракатлари давом эттирилмоқда.


12:03 05.10.2020 (Янгиланган 12:32 05.10.2020)\nМосквада меҳнат мигрантлари учун бепул ўқув курслари очилади. Эҳтиёжи бўлган тингловчилар бепул ётоқхона билан ҳам таъминланади.\nТОШКЕНТ, 5 окт - Sputnik. Москвада меҳнат мигрантлари учун янги бепул ўқув курси очилди, деб хабар қилмоқда Ташқи меҳнат миграцияси агентлиги.\n"Маляр иши" номли бепул ўқув курслари 8 октябрдан бошланади ва дарслар сешанба, пайшанба ва жума кунлари соат 19:30 дан 22:00 гача бўлиб ўтади. Ўқиш давомийлиги рус тили - 1 ой (72 соат), касб бўйича - 2 ой (144 соат), - дейилган хабарда.\nДарслар 26-сонли Архитектура, Дизайн ва Реинжиниринг колледжида бўлиб ўтади. Манзил: Москва ш., Совхозная кўчаси, 2-уй, стр. 1. "Люблино" метро бекати яқинида. Алоқа учун телефон: +7 (926) 687-46-19. Телеграм бот: @uzrivoj_bot\nХабарда айтилишига кўра, курсга қатнаб ўқишга имкони бўлмаганлар учун ўқув марказида ётоқхона ташкил этилади. Меҳнат мигрантлари учун ўқиш ва турар жой харажатлари бепул бўлади.\nЎқиш якунида "World skills" стандартлари асосида малака даражасини кўрсатувчи skills passport (малака паспорти) берилади.\nУшбу лойиҳа Ўзбекистон Бандлик ва меҳнат муносабатлари вазирлиги, Ташқи меҳнат миграцияси агентлиги, "World skills Uzbekistan" ассоциацияси, "World skills Russia" иттифоқи ва Россия халқлар дўстлиги университети билан ҳамкорликда амалга оширилмоқда.


Қатъиятли нигоҳ соҳибаси Натали Портман 35 ёшда » Скачать музыку бесплатно новинки музыки 2016-2017\nҚатъиятли нигоҳ соҳибаси Натали Портман 35 ёшда\nНатали Портман катта экранларда эрта пайдо бўлди. У Люк Бессоннинг “Леон” фильмида роль ўйнаганида 13 ёшда эди. У ёшлигида катта экранларга чиқиб, сўнгра ғойиб бўлган бошқа актёрлардан фарқли равишда у ижодини турли роллар билан бойитиб борди. У Аль Пачино билан “Қуршов”, Роберт де Неро билан “Гўзал қизлар”, Тим Бертон билан “Марс ҳужум қиляпти!” фильмларида роль ижро этди. 90-йиллар якунида у “Юлдузлар жанги” картинасида ҳам образ гавдалантирди. Ижодининг меваси тариқасида “Қора оққуш” фильмидаги роли учун “Оскар” ва “Олтин глобус” мукофотларини қўлга киритди. 9 июнь куни соҳибжамол Натали Портман 35 ёшни қаршилади. 2) “Леон” фильмидан лавҳа. 1994 йил 3) “Марс ҳужум қиляпти!” фильмидан лавҳа. 1996 йил 4) “Юлдузлар жанги: Ситхлар қасоси” фильмидан лавҳа. 2005 йил 5) “Яқинлик” фильмидан лавҳа. 2004 йил 6) “V – Бу Вандетта дегани” фильмидан лавҳа.2010 йил 7) “Қора оққуш” фильмидан лавҳа. 2010 йил 8) “Довюрак” фильмидан лавҳа. 2010 йил 9) “Тор” фильмидан лавҳа. 2011 йил Manba: xabardor.uz


ИнтерФУТБОЛ :: Лионель Месси: «Йўқ, «Барса»ни мен бошқармаяпман...»\nЛионель Месси: «Йўқ, «Барса»ни мен бошқармаяпман...»\n«Барселона» етакчиси Лионель Месси ҳамон майдон четида. Sports es сайти мухбири аргентиналик даҳочанинг бўш вақти нисбатан кўплигидан фойдаланиб, уни суҳбатга тортди ва мухлисларни етарлича қизиқтирадиган турли саволларга жавоб олди. Лео жумладан, навбатдаги «Олтин тўп» масаласи юзасидан фикр билдириш баробарида ўз жароҳати, шахсий ҳаёти ва «Барса»нинг бугунги ҳолатига атрофлича тўхталди.\n- Ортда қолган мавсум жамоангиз учун нисбатан муваффақиятли кечди: Ла-лигада ғалаба қозондинглар, Испания кубоги финали ва ЕЧЛ ярим финалида ўйнадинглар. Хўш, шу натижалар «Олтин тўп»ни қўлга киритиш учун етарлими, сизнингча?\n- Аслида мавсум-2018|2019 биз учун омадсиз бўлди, айниқса, унинг қандай якунланганини инобатга олсак. 2та ёқимсиз учрашувга қадар ҳаммаси рисоладагидек кетаётганди. Аввалига «Ливерпуль» ярим финалнинг жавоб учрашувида таъбимизни тирриқ қилди, кейин Испания кубогини бой бердик... Менимча, Ливерпулдаги мағлубият ички мусобақага ҳам салбий таъсир қилди. Фақат Примерода зафар қучдикми, демак, мавсумни ёмон якунладик. Мени биринчи навбатда, жамоавий совринлар қизиқтириши ҳақида кўп гапирганман. Қисқаси, ўтган мавсум ўз олдимизга қўйилган вазифаларни тўлиқ бажаролмадик.\n- Бундай ҳолатда ўзингизни «Олтин тўп»га муносиб, деб ҳисоблайсизми?\n- Билмайман. Ҳозир совринга ким лойиқ, ким нолойиқ эканлигини аниқлаш осон эмас. Охирги йилларда жамоавий кўрсаткичларга кўпроқ эътибор қаратилмоқда. Менимча, бу ўринли ёндашув. Дейлик, ЕЧЛнинг аҳамияти жуда катта. ЖЧ хусусида ҳам шундай фикр билдириш мумкин. Лекин буларга баъзан кўп эътибор қаратилади, баъзан йўқ. Навбатдаги нуфузли совринга қанчалик ҳақли эканлигимни айтолмайман. Чунки ҳеч ким буни белгилайдиган аниқ тушунчага эга эмас. Ҳеч қачон сўров олдидан ўзимни ёки кимнидир фаворит ўрнида кўрмаганман. Олдин ҳам таъкидлаганимдек, индивидуал совринлар мен учун иккинчи даражали масала ҳисобланади.\n- Жароҳат ҳамон безовта қиляптими?\n- Ўзимни анча яхши ҳис этяпман. Ҳақиқат шуки, ўта ёқимсиз лаҳзаларни бошдан кечирдим. Маълум муддат ўзимни соғломдек сездим, аммо машғулотларнинг бирида эски жароҳат қайта қўзғалганини пайқадим. Шу туфайли тикланиш вақти чўзилиб кетди. Жароҳат ўта мураккаблиги ва муолажа қанча вақт талаб этишини тахмин қилиш иложсиз эканлиги ҳақида огоҳлантиришганди. Шу пайтгача бундай азобга дуч келмагандим. Энди биламан ва ҳозир хотиржамман. Қисқаси, 100 фоиз тайёр бўлмагунимча майдонга тушмайман.\n- Ўша лаҳзани сабрсизлик билан кутаётгандирсиз...\n- Буни фақат ўзим эмас, кўпчилик кутмоқда. Ахир анчадан буён футболдан айро юрибман. Ўзи шикастланган пайтдаёқ майдонга тезроқ қайтиш истаги туғилганди.\n- Хўш, қайтиш муддати қайси паллага режалаштирилмоқда?\n- Айни пайт якка тартибда шуғулланяпман, лекин майдонга қайтиш санаси аниқ эмас. Қайтараман, энди таваккал иш тутмайман, яъни соғайганимга ишонч ҳосил қилмагунча ўйнамай тураман. «Валенсия»га қарши баҳсда сафга қайтмаслигим аниқ. «Боруссия» Д. ва «Гранада» билан бўладиган кейинги ўйинларда иштирок этишим ҳам сўроқ остида. Ҳозир бу ҳақда гапиришга эрта.\n- Жамоангизнинг омадсиз старти сизни ташвишлантирмаяптими?\n- Йўқ, асло. Чунки шундай бошланиши мумкинлигини аввалдан тахмин қилгандик. Сабаби, ўта муҳим паллада кўпчилик жароҳатга йўлиқди. Аслида «Атлетик»ка қарши ажойиб ўйин намойиш этдик. Ўзи Бильбаода ҳеч бир жамоага осон бўлмайди. Тўғри, ҳужумларни самарали якунлай олмадик. Лекин ўйин назоратимиз остида кечди. Якунда рақиб битта аниқ зарба эвазига ғалаба қозонди. Ваҳоланки, жамоам мағлубиятга лойиқ эмасди. «Бетис»га қарши беллашувда ҳам, айниқса, иккинчи бўлимда, шунингдек, «Осасуна» билан баҳсда ҳам ташаббусга эришдик. Бироқ жароҳатлар туфайли юзага келган муаммолар керакли натижага эришиш имкониятини йўққа чиқарди. Жамоадошларим бундай стартга ҳаққимиз йўқлигини билишлари ва тўғри тушунишларини истардим. Хусусан, ўйинда ижобий ўзгаришларни амалга оширишимиз, ғалабалар асносида очколарни кўпайтиришимиз керак. Демакки, «Барса» терма жамоалар учрашувлари туфайли юзага келган танаффусдан кейин асл ҳолатига қайтиши шарт.\n- Жорий мавсум ЕЧЛда ғолиб чиқиш эвазига ички чемпионатда «олтин»ни бой беришга кўнармидингиз?\n- Йўқ-йўқ, бунга умуман рози бўлолмайман. Мавсум стартида ҳамиша ўз олдимизга бир хил мақсад қўямиз: барча турнирларда зафар қучиш. Шундай экан, уни рўёбга чиқариш учун бор куч-маҳоратимизни сафарбар этишимиз маъқулроқ. Зеро, жамоамиз барча мусобақаларда ғолиб чиқишга ҳақли ва қодир. Табиийки, мен ҳам ЕЧЛ шоҳсупасига кўтарилишни истайман, нуфузли совринни роса соғиндим. Ахир «шалпангқулоқ» кубокни охирги марта бошим узра кўтарганимга анча бўлди. Лекин қандайдир «бартер»га ҳеч қачон кўнмайман. Чунки ҳар бир турнирда ғалаба сари интиламиз.\n- Сизнингча, ёзги трансферлар мавсумини қайси жамоа фаолроқ ўтказиб, ўз таркибини жиддийроқ кучайтирди: «Реал»ми ёки «Атлетико»?\n- Табиийки, барча жамоалар ёзги трансферлар давридан имкон қадар унумли фойдаланди. Хусусан, «Атлетико» ажойиб таркибни шакллантирди, гарчи кўплаб етакчиларидан айрилган бўлсада. «Реал» ҳам савияли футболчиларни жалб этди. Масалан, Азар жуда кучли ижрочи. Умуман, фақат Испания жамоалари эмас, балки «Ювентус», «Манчестер Сити» каби грандлар ҳам салмоқли харидларни амалга оширди. Бу мавсум янада шиддатлироқ кечишини англатади.\n- Ливерпулдаги мағлубият аламини унутиш қийин бўлгани тайин. Ўша Ливерпуль ва Римдаги оғриқли учрашувлардан кейин кўнглингиздан нималар кечганини ошкор эта оласизми?\n- Гап муайян бир мағлубиятда эмас, балки дастлабки беллашувда рисоладагидек натижага эришган ҳолда, жавоб ўйинидан кейин мусобақадан чиқиб кетилганида. Англия стадионлари ўз жамоаларига қўшимча куч бағишлаши, сўнгги сонияларгача курашишга илҳомлантириши ҳеч кимга сир эмас. ЕЧЛда зафарга эришиш учун аввало, ҳар бир учрашувда гол уриш шарт. Бу исбот талаб қилмайдиган аксиома. Биз айнан шу йўл билан зафар қучганмиз. Агар сиз имкониятлардан фойдаланолмасангиз, бунинг учун албатта, жазоланасиз.\n- Ўша омадсизлик жамоа учун унутилмас сабоқ бўлдими?\n- Ўйлашимча, ҳа. «Ливерпуль» билан кечган баҳснинг салмоқли томони шуки, у ярим финал эди. Қайтараман, ҳар бир ўйинда гол уришнинг аҳамияти катта. Буни уддаласанг, қолгани осон...\n- «Барса» де Йонг, Гризманн, Нето ва Фирпони ўз сафига қўшиб олди. Харидларга қандай баҳо берасиз? Таркиб нисбатан кучайдими?\n- Бу саволга дангал жавоб беролмайман. Ўтган мавсум ҳам таркиб чакки эмасди. Ҳа, муҳим ўйинчилар сафимизга келишди. Айни пайт бошланғич таркиб борасида вариантлар етарли - марказда ҳам, олдинги чизиқда ҳам турли услубда тўп сурадиган ижрочилар бор. Лекин қанчалик кучайганимиз мавсум якунида билинади.\n- Неймарни ортга қайтариш ҳаракати бесамар кетди. Айтингчи, у билан яна ёнма-ён ўйнашни истармидингиз?\n- Ҳа, шахсан мен Неймарнинг келишини кутдим. Лекин бунга қарши чиққанларни ҳам тушунаман. Чунки Неймар «ПСЖ»га ўтаётган вақтдаги қилиқлари учун шундай муносабатга лойиқ эди. Спорт нуқтаи назаридан қарасак, у энг кучли ҳужумчиларнинг бири саналади. У билан жамоанинг барча турнирларда ғалаба қозониш имконияти ошарди, албатта.\n- Неймарнинг қайтишига нечоғли ишонгандингиз?\n- Бу ҳақда шу қадар кўп ёзишдики, қайси маълумот ҳақиқат ва қай бири журналистлар фантазияси эканлигини фарқлолмай қолдим.\n- Нима, Неймарнинг «ПСЖ»да қолганидан афсусдамисиз?\n- Йўқ, ундай эмас. Шунчаки, унинг биз билан бўлишини истагандим. Аммо таъкидлаганимдек, жамоамиз ажойиб, Неймарсиз ҳам совринлар юта оламиз.\n- Кўпчиликнинг фикрича, жамоа хўжайини экансиз. Яъни нимани истасангиз, раҳбарият уни бажаради. Бунга нима дейсиз?\n- Очиғи, шу мазмундаги гап-сўзларга кўникиб улгурдим. Хўжайин эканлигимни биринчи марта эшитаётганим йўқ. Айтишларича, бошланғич таркибни ҳам, қайси жамоага қарши ким тўп суришини ҳам отам ёрдамида мен белгилаб берар эканман. Жуда кулгули. Шундай экан, бундай гаплар эътиборга арзимайди. Қолаверса, ўз вазифамни яхши биламан ва бор эътиборни ўйинга қаратаман.\n- Демак, ҳақиқат шуки, жамоани сиз бошқармайсиз ва у ёки бу қарорга таъсир ўтказмайсиз, шундайми?\n- Шубҳа йўқ, «Барса» раҳбариятига буйруқ беролмайман ва клубни ҳам бошқармайман. Шунчаки, ўйинчилардан бириман. Ягона истагим - ғалабалар ва совринларга эришиш, ички чемпионат ҳамда ЕЧЛда зафар қучиш. Жамоага имкон қадар кўпроқ манфаат келтирсам, бас.\n- Айтишларича, жамоа аввал таклифни рад этиб, кейин қабул қилган Гризманни ёқтирмаётган экан. Ўйин пайти баъзан унинг ноқулай ҳолатга тушиб қолаётгани яққол сезилмоқда. Шахсан сиз Антуан билан гаплашиб кўрдингизми?\n- Ҳозирга қадар жуда кам кўришдик. Зеро, Гризманн келган пайт сафдан чиқдим, кейин якка тартибда шуғуллана бошладим. Жамоа машғулотларида деярли қатнашмаяпман. Лекин тез орада бафуржа гаплашиб олиш имконияти туғилади, албатта.\n- Кўпчиликни Дембеленинг профессионалларга ярашмайдиган қилиқлари хавотирга солмоқда. Усмон - ҳеч кимни бефарқ қолдирмайдиган ўйинчи. Сиз қандай фикрдасиз?\n- Унинг ўта ноёб иқтидор эканлиги тайин. Ҳа, Усмон истаган ишини амалга оширмоқда, чунки ҳали жуда ёш. Бироқ энди унинг учун жиддий парвоз вақти келди. «Барса»нинг барча аъзолари шуни истайдилар. У профессионаллик мақомини ошириб, шу ўй билан яшаши лозим. Бошқача ифода этганда, агар «Барса»да муваффақият қозонишни хоҳласа, ўзгариши шарт. Биламан, ўтган йили унинг иши юришмади, кўп жароҳатланди ва керакли паллада жамоага ёрдам беролмади. Жорий мавсум бундай фалокатлар такрорланмаслиги ва Усмоннинг самарали тўп суришидан умидворман.\n- Жамоангиз 2014|2015 йиллар мавсумидан шу пайтгача 21 нафар футболчи харид қилди. Бироқ улардан атиги 6 нафари ўз ўрнини топди, холос. Нима, «Барса»га мослашиш шу қадар қийинми?\n- «Барселона» либосида тўп суриш осон эмас, қолаверса, унинг атрофидаги муҳит ҳам ўта мураккаб: мухлислар, журналистлар, талаблар... «Камп Ноу»да майдонга тушиб, талабларга жавоб бериш учун қатъият керак. «Барселона» дунёдаги энг йирик клуб! Буни ҳис этиш ҳам муҳим. Кучли ва ўз маҳоратига ишонган футболчигина вазифани аъло даражада уддалайди.\n- «Барселона» раҳбарияти охирги йилларда техник котибни 4 марта алмаштирди. Бундай қўнимсизлик дейлик, сизга қандай таъсир қилди?\n- Ҳеч қандай. Ҳа, клуб вакиллари ҳам, ўйинчилар ҳам барқарорлик тарафдорилар. Техник котиб - ўта муҳим шахс. У ўзига яраша нуфузга эга бўлиши, клуб равнақи учун жон куйдириши ва ўйинчиларга ҳам бу борада туртки бериши керак.\n- Пуйоль шундай масъулиятли лавозимга мосми?\n- Унинг ғоялари қандайлигини билмайман, аммо шу йўлга интилмоқда, менимча. Ўйлашимча, Пуйоль агар истаса, бу ишни бемалол эплайди. Карлес билан анчадан буён суҳбатлашмадим ва янги вазифа унга қанчалик ёқиш-ёқмаслигини айтолмайман. Пуйоль буюк ўйинчи эди. У клуб учун қанчалик қадрли эканлигини яхши тушунади, шунингдек, «Барселона»нинг нечоғли муҳим лойиҳа саналишини ҳам.\n- Вальверде истеъфога чиқарилиши мумкинлигини ўйлаб, чўчиб кетмадингизми?\n- Омадсизлик дамлари ҳамманинг хаёлидан шундай фикрлар ўтади. Чунки жамоа белгиланган режаларни уддалолмади, аввалги омадсизликлар такрорланди. Менимча, 2018|2019 йиллар мавсуми аввалгисидан баттарроқ якунланди. Бу аввало, бизнинг айбимиз эди. Ҳар ҳолда, мураббийлар штабининг муваффақиятсиз финишга алоқаси йўқ. Дейлик, Вальверде ўз вазифасини яхши адо этди - жамоа стартдан охирги ўйингача етакчилик қилди. Хуллас, Вальверде малакасига шубҳа йўқ.\n- Бартомеунинг айтишича, шартномага кўра, жорий мавсум якунида эркин агент мақомида жамоани тарк этиш ҳуқуқига эга экансиз. Бу ҳолат каталонияликларни ташвишлантирмаяптими?\n- Тайинли фикр билдиришим қийин. Чунки шартномага киритилган сир сақлаш банди бунга изн бермайди. Агар шу мавзуда гаплашсам, қоидани бузган ҳисобланаман. Тўғри, «Жамоада кучим етганича ўйнайман, фаолиятимни шу ерда якунлайман» қабилида бемалол гапиришим мумкин. Чунки клуб - менинг уйим. Узоқ муддатли келишувга тоқатим йўқ. Зеро, «Барселона»да фақат соғлом ҳолатда бўлиш, муҳим ўйинчи сифатида майдонга тушиш ва ғолиб жамоа ло-йиҳасига муносиб улуш қўшишни истайман. Шартнома бандлари ёки маблағ эса мени унча қизиқтирмайди.\n- Жароҳат туфайли майдонга тушолмаганингизда, вақтни асосан фарзандларингиз даврасида ўтказасиз. Ўйинларни бирга томоша қилиш мароқлидир...\n- Ҳа, болалар ёнидаги ҳар бир дақиқа ўзгача қувонч бағишлайди, ўйинларни улар билан мириқиб кузатаман. Ҳаммаси ажойиб. Аммо машғулотларга кўпроқ вақт ажратиш кераклигини ҳам унутмайман.\n- Дейлик, Матео сизга босим ўтказяптими? Умуман, фарзандларингиз жамоангизнинг омадсиз ўйинларини қандай қабул қиладилар?\n- Куйинишади, албатта. Айниқса, Тьяго футболда кўп жиҳатларни тушуниб олган. Матео ҳам мен ва «Барселона» мухлиси. Унинг жамоамга қарши эканлиги хусусидаги гап-сўзларга сукут билан жавоб бераман. Матеонинг «Бетис» голини қувонч билан қарши олгани соф ёлғон. «Барса» ҳужумларидан бирида тўп дарвоза тўрига текканини кўрган Матео «Гол», дея ҳайқирди. Лекин ўша ондаёқ шошганини билди. Болалар аста-секин ҳаммасини тушуниб боришяпти. Мағлубият жамоа ва мен учун нима эканлигини ҳам.\n- Лео Месси роли баъзан жонингизга тегиб кетмайдими?\n- Чарчаган-чарчамаганимни сўрамоқчисиз, шундайми? Яратганга шукрки, ҳамон ўта ноёб ва лаззатбахш ҳиссиётлар оғушида яшаяпман. Ҳа, баъзида кўпчилик эътиборидан холи бўлишни истайман. Айниқса, болалар билан мактаб ёки кўчада юрганда. Мактабдан чиққач, дастхат олиш, суратга тушиш ниятида кутиб турган кишиларга дуч келаман. Баъзан уйқу босаётган пайт бу малол келсада, шундай бўлиши кераклигини тушунаман ва истакларни бажараман. Хуллас, шикоятга ўрин йўқ!\n- Бошқа болакайлар туғилган кун байрамига таклиф этишса, борасизми?\n- Ҳа, албатта, бораман. Тьяго 8-9 нафар болакайдан тузилган ажойиб гуруҳда юради. Ҳаммалари доимо бирга. Уларнинг учрашувларида мен ҳам қатнашаман.\n- Барселона марказида бошпанангиз борми?\n- Очиғи, жуда оз вақтим Барселонада ўтади. Уйим эса шаҳар четидаги Кастельдефельс ҳудудида жойлашган. Мактаб ёнгинамизда - бу жуда қулай. Машғулотлар бошлангач, болаларга ёрдам беришга интиламиз. Шу сабаб Барселонада камроқ бўламиз.\n- Хўш, рафиқангиз Антонелла нима дейди?\n- У ёнимда бўлса, ўзимни енгил ҳис этаман, ишларим юришиб кетади. Антонелла мени жуда яхши тушунади, ҳар қандай вазиятда, айниқса, ўзимни ёмон ҳис қилган пайт қўллаб-қувватлайди. Турмуш ўртоғим учун ёмон куннинг ўзи йўқ, доимо аъло кайфиятда. Рафиқам - тенги йўқ умр йўлдоши.\n- У билан қачон танишгансиз?\n- Дастлабки учрашув пайти 7 ёшда эдим. Жиддий муносабатларимиз кейинроқ бошланган. У энг яқин дўстимнинг қариндоши.\n- Криштиану Роналду сизни чиндан ҳам, кечки овқатга чақирса, борасизми?\n- Албатта. Унга нисбатан кудуратим йўқлигини кўп бора таъкидлаганман. Ҳа, яқин дўст эмасмиз, чунки турли жамоаларда ўйнаймиз, доимий равишда кўришиш имконияти йўқ. Лекин турли тадбирлар ва тақдимот маросимларида йўлларимиз кесишади. Бирга кечки тамадди қилиш-қилмаслигимиз эса маълум эмас. Зеро, ўз ҳаётимиз, вазифаларимиз билан бандмиз. Агар имконият туғилса, Роналду билан муаммосиз бирга ўтиришим мумкин.\n- Луис Энрике қизининг хаста эканлигидан хабарингиз бормиди?\n- Ҳеч ким кутмаган ачинарли ҳолат. Муолажанинг қандай кечаётганидан хабардор эдим. Болалар хасталигига оид маълумотлар ҳаммани маъюс қилиб қўяди. Афсуски, ҳаётда бундай кўнгилсизликлар учраб туради. Ахир ҳаммамизда фарзандлар бор.\n- Шахсий жамғармангиз яқинда болалар онкология марказига 3 млн. евро ажратди. Салмоқли хайрия сабаби нима?\n- Махсус лойиҳамиз мақсадини амалга ошириш учун 30 млн. евро тўплашимиз лозим. Саратонга чалинган болакайлар билан учрашгач, менда шундай ғоя туғилганди. Бошқалар қатори ўз ҳиссамни қўшдим. Умуман, жамғармамиз ўта ночор болакайларга саратонга қарши курашда кўмаклашади. Марказнинг тезроқ фойдаланишга топширилишини интизорлик билан кутяпман. Бемор болажонлар муолажадан сўнг марказдан соғлом ва бахтиёр ҳолда чиқиб кетишларини кўришдан кўра буюкроқ бахт йўқ!\n21:37 Евро—2020. Плей-офф босқичига қуръа ташланди (0)\n16:41 Моуриньо: «Ҳозирча янги футболчилар керак эмас» (0)\n15:53 Милан клублари «Челси» ҳужумчисига қизиқиб қолди (0)\n14:11 Арьен Роббен - болалар мураббийи (0)\n13:39 Ижтимоий фаоллик учун мукофот (0)\n12:35 Кутилмаган тўқнашув ва ярашув (0)\n11:30 Милован Капор: "«Бухоро» охиригача курашади..." (0)\n10:48 Криштиану Роналду - рекорд сари катта қадам (0)\n09:35 "Олтин тўп" 6 марта Роналдуники-ми? (0)\n09:19 Ўзбекистонга VAR кириб келмоқда, дастлабки қадамлар ташланди (0)\n09:14 Пасайиш учун – Golden foot! (0)\n08:19 Расман: «Ювентус» колумбиялик футболчиси билан янги шартнома имзолади (0)\n22:59 ОАВ: «Ювентус» «Локомотив» футболчиси трансферини нақд қилиб қўйди (0)\n19:41 Моуриньо Алдервейрелднинг ўрнига янги футболчи топди (0)\n18:29 Левандовски: «Фаолиятимнинг энг яхши қисмлари энди бошланмоқда» (0)\n17:31 Бербатов: «Моуриньо узоқ кутилган совринларни ютиб бериши мумкин» (0)\n16:44 «Барселона» 18 ёшли тарбияланувчиси билан шартномани узайтирмоқчи (0)\n15:37 Энг тартибли жамоа қайси? (0)\n14:09 Ибрагимович «Милан» билан музокара ўтказди (0)\n12:39 Роналдуда узр сўраш учун режа бор ва... (0)\n11:53 Cуперлигада «подкат» самараси... (0)\n10:19 «Ливерпуль»нинг икки етакчиси «Кристал Пэлас»га қарши ўйинни ўтказиб юборади (0)\n09:12 «Тоттенхэм» Моуриньо қўл остидаги дастлабки машғулотларни ўтказди (фото) (0)\n08:51 Исмоил Беннасер: «Милан»ни танлаб адашмадим» (0)\n07:26 Евро-2020: Сўнгги иштирокчи ҳам маълум ва... (0)


“Атлетико” Родригони олиб келмоқчи, унинг ўзи нима деркан? | Qalampir.uz\n“Атлетико” Родригони олиб келмоқчи, унинг ўзи нима деркан?\nСпорт\t05 Октябрь 2019 15:35 923\nМадриднинг "Атлетико" клуби қишда "Валенсия" ҳужумчиси Родриго вариантига қайтади.\nМадрид клуби ёзда футболчини ўз сафига қўшиб олмоқчи эди, аммо клуб "Валенсия" раҳбарияти билан келиша олмади.\nЭндиликда "матрасчилар" январда футболчини жамоага олиб келишмоқчи.\nФутболчи жорий мавсум "кўршапалаклар" таркибида 9та ўйинда майдонга тушиб, 1та гол ва 3та ассистга эришди. Родриго "Реал" тарбияланувчиси ҳисобланади. У "Валенсия"га 2015 йил ёзда "Бенфика"дан ўтган эди.\nМаълумот учун, Родриго Морено 1991 йилда Бразилияда туғилган. У профессионал фаолиятини "Реал Мадрид" С клубида бошлаган. Кейин бразилиялик "Кастилия"га кўчиб ўтди ва у ерда бир мавсумни ўтказди, 18 ўйинда 5 та гол урди.\n2010 йил 31 июлида Родриго "Бенфика" га кўчиб ўтди ва 5 йилга шартнома имзолади. Трансфер суммаси 6 миллион еврони ташкил қилди.\n2015 йил 15 июнда "Валенсия" футболчини "Бенфика" дан сотиб олди.\nЕЧЛ: 1/8 финалнинг дастлабки ўйинларида фаворитлар мағлуб бўлди Зидан ўйин олдидан мағлубият ҳақида эслади “Барса”дан “Реал”га жавоб: Гризманн расман Каталонияда “Барселона” Гризманни қутқармоқчи “Барселона” Неймарнинг ортидан Гризманнинг трансферини ҳам ҳал қилди “Барселона” Гризманн билан келишувга эришди\n22 Февраль 18:06 37948\n22 Февраль 16:15 25384\n22 Февраль 08:15 20889\n24 Февраль 14:54 15765\n22 Февраль 13:17 15457


Жинсининг ватани Ўзбекистонми ёки Америка?Haqida.net\nHome Dunyo Жинсининг ватани Ўзбекистонми ёки Америка?\nҚорақалпоғистон Республикаси ахборот агентлиги раҳбари Есимқан Қанаатов агентлик сайтида эълон қилинган мақоласида машҳур жинси материалининг ватани Америка эканига шубҳа бидиради. Бу И.В.Савицкий номидаги давлат санъат музейида сақланаётган ноёб экспонатлар ҳақида тайёрлаган лавҳасида шундай фикр билдиради.\nАйни пайтда Нукус шаҳридаги бутун дунёга машҳур И.В.Савицкий номидаги давлат санъат музейида ноёб мустаҳкам матодан ишланган 4 дона кўк рангли кўйлак сақланмоқда. Халқ тилида бу кўккўйлак деб номланади. Бир неча юз йиллар аввал ҳозирги жинси каби мустаҳкам матодан қилинган ушбу бетакрор экспонатлар музейга келаётган минглаб хорижий туристларнинг ҳайратини оширмоқда. Жинси матоси энг аввал Америкада эмас, балки Ўзбекистон заминида пайдо бўлган экан-да, дея ажабланмоқда. Хўш, ушбу мато қандай қилиб юртимизда пайдо бўлиб қолган экан?\nФото: И.В.Савицкий номидаги давлат санъат музейи\nҚорақалпоқ санъатининг такрорланмас эсдаликларидан бири кўккўйлак дунёда бошқа биронта ҳам халқда учрамайдиган тантанали либос тури саналади. Шунингдек, тасвирий ҳамда каштачилик санъатининг ҳам бетакрор намунаси сифатида талқин қилинади. Кўккўйлакни қорақалпоқларда «буёқ кўйлак» ва «каштали кўйлак» деб ҳам номлашади. Чунки бу кўйлак кўк ранг билан бўялган ва ҳар хил кашталар билан безалган. Кўйлакнинг безалишида олтмишдан ортиқ нақш турлари қўлланилган.\nМутахассисларнинг таъкидлашича, кўккўйлак асосан Денгизбўйи қорақалпоқларида кенг тарқалган. Кўккўйлак намуналари И.В.Савицкий музейидан бошқа Санкт-Петербург шаҳридаги Этнография ва Нукус шаҳридаги Ўлкашунослик музейларида ҳам сақланмоқда.\nКўккўйлак бўйича тадқиқот ишларини олиб борган олим М.Қипшақбаев: «Кўккўйлак ҳозирги jeans (жинси) материалини ёдга солади ва шу мато турининг дастлабки ихтирочиси қорақалпоқ чебарлари бўлганлигига шубҳа уйғотмайди. Қорақалпоқларнинг қадимдан Буюк Ипак йўлида қўним топгани ва уларда савдо-сотиқ ишларининг ривожланиши бу материалнинг Европа давлатларига тарқалишига олиб келган бўлса, ажабмас», деб ёзади.\nКўккўйлак материалининг мустаҳкам матодан ишланганлиги ҳақиқат ва шунинг учун кўпчилик тадқиқотчилар шундай хулосага келишган.\nКўккўйлакнинг ёқаси, этагидан кўкрак қисмигача нақш билан кашталанган. Кўккўйлакдаги майда нақшлар шу қадар кўп ва мураккаб-ки, битта кўйлакни безаш учун қорақалпоқ қизлари 4 йилдан 7 йилгача вақт сарфлашган. Шунинг учун халқда «олти ёшда бошласанг оширасан, етти ёшда бошласанг етказасан» деган гап бор. Бу айнан кўккўйлак тикиш санъатига боғлиқ айтилган. Қорақалпоқ қизлари ушбу кўйлакни асосан ўзларининг никоҳ тўйларига атаб тикишган.\nИ.В.Савицкий номидаги давлат санъат музейи этнография бўлими раҳбари Айгул Пирназарова кўккўйлак ҳақида шундай дейди:\n«Кўккўйлакнинг тарихи сак-массагетлар даврига бориб тақалади. Мард Тўмарис ва довюрак Гулайим бошқарган қизлар душманларга қарши юришда кийимларининг олдига ёки совутга ажойиб нақшлар туширган. Сабаби шуки, ушбу нақшлар душманнинг кўзини қамаштиришда қўл келган.\nКўккўйлакдаги нақшларнинг кўп бўлиши ҳам ушбу даврдан қолган. Кўккўйлак тикиш санъати 19 асрларгача халқ орасида бўлган. У «амирхони пахта» деб номланган ингичка толали пахта ипидан ишланган. Ушбу пахта ипи махсус асбобда (маҳаллий тилда «қозақ» деб номланади) матога айлантирилган, у бўз мато деб аталган. Бўз матони буёқчилар кўк рангга бўяшган.\nМузейга ташриф буюрган хорижий сайёҳларнинг «қорақалпоқлар жинсини америкалилардан аввал ўйлаб топишган экан. Демак, жинсининг ватани – Америка эмас, Ўзбекистон экан-да!» деб таажжуб билан тан олишганини кўп маротаба гувоҳи бўлганман».\nМустақиллик йилларида маданий меросларни қайта тиклашга катта эътибор қаратилди ва кўккўйлакни замонавий тикув машиналарда қайта ҳаётга келтиришга ҳаракатлар бошланди.\nЎтган асрнинг 90 йиллари бошларида қорақалпоғистонлик ҳунарманд Далжанова Несибели музейдаги кўккўйлакларнинг нақшларидан намуна олиб, илк бор тикув машинасида ушбу кўйлакни 24 кун давомида тикиб чиқди. Шу йили мазкур кўккўйлак Олмаота шаҳрида ўтказилган «Осиё товуши» танловида ғолиб бўлди.\nҲунармандлар орасида миллий меросларни қайта тиклаш борасида фаолият кўрсатиб келаётган Айзада Нуримбетова ҳам қорақалпоқ кийимларини, хусусан, кўккўйлакни дунёга танитишда қатор ишларни амалга ошириб келмоқда. У каштали кийимларни замонавий кўринишга келтириб, тикув машинасида ва қўл билан кашталовчиларга раҳбарлик қилиб, қатор давлатларга халқ амалий санъатини намойиш қилиб келмоқда.\nЯпония императорининг тахтни тарк этиш муддати маълум бўлди


Шеър — XUTBA.UZ\n18 06 2021 - 11:03 XUTBA.UZ\nҚачон ўз қўшиғинг айтасан, элим,Қачон ўз аслингга қайтасан, элим? Ўзинг Бухорийни туғасан, бироқ,Умрининг сўнгида қиласан “талоқ”. Яссавийни туғиб ёвнинг қасдида,Яшашга бермайсан ернинг устида. Куброни туғасан ҳолин билмакка –Қарилик ҳолида шаҳид бўлмакка… Ҳиндлар Бобурингни дуолар қилар,Мирзо шоҳ кўксини айрилиқ тилар… Давога кўмса-да бутун дунёни,Фарқи йўқ, силтайсан ибни Синони. Буюк Берунийни боққан ўзингсанВа мўъжаз асарин ёққан ўзингсан.\nУруш диёридаги гўдак ҳайрати\n20 05 2021 - 8:10 XUTBA.UZ\nОтажон, осмондан ёғилган недир?!Замбарак ўқими ё оддий ёмғир?! Самонинг ҳам сабри тўлдими, ота?!Ё қиёмат қоим бўлдими, ота?! Кўкдан ҳам ёғарми олов парчаси?!Ёки очилдими дўзах дарчаси?! Бўлса бу оддий бир момақалдироқ,Недан ҳушим ҳайрон, вужудим титроқ?! Tомчилаб тушганлар гар бўлса ёмғир,Нега ҳар нарсани ёқар бирма-бир?! Отажон, саф тортган аскарлар қани?!Ё уларнинг кўзи йўқми кўргани?! Отажон, қайларга кетди\n18 04 2021 - 3:30 XUTBA.UZ\nҚуёш ҳар кун чиқса ҳам, Тунлар ой тўлишса ҳам, Зулмат йўқолмас бирдам Чорасиз қолдик эй воҳ, Сиз йўқсиз, Расулуллоҳ! Сиддиқ ғами бошланди Умар кўзи ёшланди, Усмон кўнгли ғашланди, Алий титради ногоҳ, Сиз йўқсиз, Расулуллоҳ! Мазлум қалблар тилинди, Ҳақсиз ҳақлар олинди, Оҳ, ўрнингиз билинди, Тополмай қолдик даргоҳ, Сиз йўқсиз Расулуллоҳ! Жаҳолат тўлиб\n12 04 2021 - 8:56 XUTBA.UZ\nҚуёшни ҳам кулдириб, Қалбга сурур тўлдириб, Дўстларни суюнтириб, Рамазон келди, Рамазон! Саҳар туринг ёронлар, Хатм қилинг Қуръонлар, Дод деворсин шайтонлар, Рамазон келди, Рамазон! Ғафлат ойи эмас бу, Нафрат ойи эмас бу, Раҳмат ойи демак бу, Рамазон келди, Рамазон! Сергаклик аҳди бўлган, Мўминнинг бахти бўлган, Исломнинг фатҳи бўлган, Рамазон келди, Рамазон! Енг шимаринг тоатга, Иймоний ҳаловатга,\n06 04 2021 - 11:21 XUTBA.UZ\nМайли сизга тошлар отсин, Сиз беозор кулиб қўйинг, Тош отганлар тошдек қотсин, Бир табассум қилиб қўйинг. Сизни ғийбат қилганларга, Қалбингизни тилганларга, Сизни ёв деб билганларга, Бир табассум қилиб қўйинг. Майли бўҳтонларни қучсин, Иғволари елдек учсин, Ўз чоҳига ўзи тушсин, Бир табассум қилиб қўйинг. Гар қалбингиз тиғласа ҳам, Бағрингизни тирнаса ҳам, Юрагингиз йиғласа ҳам, Бир табассум\nРавзангизнинг қошида бир кабутар йиғлайди\n04 04 2021 - 11:30 XUTBA.UZ\nРавзангизнинг қошида бир кабутар йиғлайди, Ҳувиллаган Мадина, у бағрини тиғлайди, Янчилган бу кўнгиллар, санчилган бу кўнгиллар Қонаётган ярасин, қайси мардлар боғлайди?! Расулим-о, Расулим, бузилганим рост эди, Бошимдаги бу дардга гуноҳларим мос эди. Бу дунё бир томонда, Сиз бир томон ўхшайсиз, Наҳот Даргоҳингизга ҳеч ким арзимас энди?!.. Сиздан кейин хўрсиниқ, ҳувиллаган дун қолди, Кўзларимда ёш эмас, куйдиргувчи\n23 03 2021 - 2:22 XUTBA.UZ\n(Ўзлаштирма) Тоғда қор босганда ҳам, Баҳоримиз бор бизнинг, Саҳрода юрганда ҳам, Анҳоримиз бор бизнинг. Даҳшат босган туш каби, Зулмат қопласа уфқни Йўлимизни ёритган, Ҳилолимиз бор бизнинг. Бизга қарши беномус, Шоқол тўдалар бир саф. Майдонда рижол — холис, Хушторимиз бор бизнинг. Қўрқмаймиз гумбурласа, Душманнинг ноҳақ саси. Самоларни титратган, Азонимиз бор бизнинг.\n11 03 2021 - 12:16 XUTBA.UZ\nҲаётнинг азалий қонуни шудир, Шу ҳақда тинмайин сўзлайверамиз — Ёмонлар вақт ўтиб унутилади… Яхши одамларни эслайверамиз! Юракка ўтириб қолган айрилиқ, Ўша манзилларни излайверамиз. Шукрки, ҳеч кимдан кутмаймиз буйруқ, Яхши одамларни эслайверамиз! Нетамиз, дуолар ёғдирамиз-да, Уларнинг ёдини кўзлайверамиз. Кўзлари, сўзлари — хотирамизда… Яхши одамларни эслайверамиз! Бу не шараф эрур, бу не саодат, Феълларни ўтмишда туслайверамиз. Эскилардан\n31 07 2020 - 6:46 XUTBA.UZ\nҚоп-қора булутлар парчалангандиБизнинг диёрларга ислом етгандаДунё бир бошқача ҳолга тушгандиЎзбек исломини маҳкам тутганда! Икки дарё аро дин елдек елди,Бу дунё бир холис келганин билди.Миллатлар рўйхатин бошқарган эдиЎзбек исломини маҳкам тутганда! Дунё Термизийни тополмас энди,Дунё Бухорийни тополмас энди, Бу бир маҳаллага оддий иш эди Ўзбек исломини маҳкам тутганда! Диннинг маркази деб сайланмиш воҳа,Гўзал ҳазорага айланмиш воҳа,Бормикан қўл тегмай


23.01.2020 12:10 0 2595\nНурсултонда биринчи сменада ўқийдиган 0 — 11 синф мактаб ўқувчилари ҳамда 1-2-курсларда таҳсил оладиган коллеж талабалари учун дарслар қолдирилди. Бу ҳақда 23 январь куни шаҳар таълим бошқармасига таяниб «Regnum» хабар берди.\n23 январда, шунингдек, иккинчи сменада ўқийдиган 1-2-курс коллеж талабалари ҳамда барча синфдаги мактаб ўқувчилари учун машғулотлар бекор қилинди. Дарсларнинг қолдирилиши об-ҳаво шароити ёмонлашиши билан боғлиқ.\nСемипалатинск таълим бошқармаси маълумотига кўра, шаҳар мактабларида биринчи сменада ўқийдиган 1 — 9 синф ўқувчилари учун дарслар бекор қилинган.\nколлеж мактаб дарс Нурсултон\nХориж 04/02, 10:04\nКенияда мактабдаги тиқилинч натижасида 14 ўқувчи ҳалок бўлди


ЗАМЗАМА: «Ёшим улғайгани сари оналик ҳиссини чуқурроқ англаяпман…» - 6 Января 2015 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2015 » Январь » 6 » ЗАМЗАМА: «Ёшим улғайгани сари оналик ҳиссини чуқурроқ англаяпман…»\nЗАМЗАМА: «Ёшим улғайгани сари оналик ҳиссини чуқурроқ англаяпман…»\nБир муддат кўринмай қолган хонанда Замзама нима сабабдан ижодий танаффусда эканлигини аниқладик. Қаҳрамонимиз иккинчи бор оналик бахтига мушарраф бўлиб, бугун қизалоқлари тарбияси ва парвариши билан банд экан. Катта қизи Асал беш ярим ёш, кичиги Гўзал эса ўн ойлик бўлибди.\n«Биринчиси синов, иккинчиси тажриба экан!»\n— Биринчи фарзандимга ҳомиладорлигимда ижодий сафарлар борми, концерт дастурларими, қатнашаверардим. Шунинг учун ҳам туғруқ вақти бироз қийналдим. Кичигимга ҳомиладорлигимда эса тажрибам бор-да, ўзимни эҳтиёт қилдим. Кўпчилик фарзанд кутаётганимни билмади ҳам.\n«Ука олиб келайми ёки сингилча?»\n— Катта қизим эркароқ. Оиламизда чақалоқ пайдо бўлишини қандай қабул қиларкан, деб ўйланардим. Рашк қилса-чи, инжиқланса, нима қиламан, дердим-да. Бир кун бағримга босиб, тушунтирдим: «Уканг ёки синглинг бўлса, сени яхши кўради. Бирга ўйнайсизлар» деб. Чақалоқ келишини эшитиб, хурсанд бўлди. Шу-шу кўзим ёригунча эрталаб синглиси билан ғойибона саломлашадиган, кечқурун эса ҳайрли тун тилаб ухлайдиган одат чиқарди. Қизларимнинг бир-бирига меҳрибончилигини кўриб, бола она қорнида ҳаммасини эшитади, деганлари рост экан дейман.\n«Тўнғич фарзанд тез улғаяркан...»\n— Кенжатойим билан туғруқхонадан уйга келганимда Асални кўриб, «Қизим катта бўлиб қолибди», дегандим. Атрофимдагилар «Қўлингда чақалоқ бўлганига шундай кўринаяпти», дейишган ўшанда. Лекин чиндан ҳам тўнғичим анча улғайган. Гўзал эса шунақанги тўполончи бўлган, асти сўраманг. Олти ойлигида эмаклади, ўн ойлик бўлгач, юриб кетди. «Ойи», «дада», «бер» деган сўзларни айтаяпти. Іозирдан ўзиникини маъқуллайди. Болалар майдончасига борсак, ўзидан катталарнинг сочидан тортиб, шумлик қилади.\n«Энг эзгу ниятим...»\n— Ўзим оилада ёлғиз фарзандман. Опа-сингиллар, ака-укаларнинг самимий муносабати, аҳиллигига доим ҳавас қилганман. Истардимки, қизларим ҳам шундай оқибатли бўлишсин. Асалга «Битта конфетинг бўлса, ярмини синглингга олиб қўй, у ҳам катта бўлса, шундай қилади», деб ўргатаман. Кичиклигидан бир-бирини ардоқлаб катта бўлишларини хоҳлайман-да.\n«Оналик аёлни ўзгартирар экан...»\n— Фарзандларимни энагага топшириб, ижодга қайтишни хоҳламадим. Бунинг устига, кичигим хали эмизикли.Тўғри, бекор ўтирганим йўқ. Бир ой аввал болалар учун рақс тўгараги ташкил қилдим. Іафтасига уч марта машғулот ўтаяпман. Бир нечта қўшиқларим тайёр бўлди. Югур-югурлар билан кун тартибимни режага солаяпман. Аммо ҳар қандай шароитда ҳам биринчи ўринда қизларим туришади. Чунки улар менинг мислсиз хазинам! Тўғриси, ёшингиз улғайгани сари оналик туйғусини чуқурроқ англаркансиз. Бу даврни бошқа нарсаларга алмашишга кўзингиз қиймас экан. Ҳар қалай менда шундай бўлди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 1255 | Добавил: Sherlaruz.CoM | Теги: шоу бизнес янгиликлари, shou biznes yangiliklari, shoubiznes, Узбек шоу бизнеси, Shou-Biznes, Шов-бизнес, Shov biznes, шов шувлар, o'zbek shou biznesi | Рейтинг: 0.0/0


«ҚАЙНОНАЛИК ҚИЛГАН ҚАЙНСИНГЛИМ» | Суғдиёна биринчи аёллар электрон журнали\nТўйимиздан олдин бирга бозорга борганимиз ҳеч эсимдан чиқмайди. Ўшанда келинойим “Куёвнинг синглиси пишиққина экан. Нима қилсангиз ҳам аввало шу қиз билан тил топишинг” деб тўғри айтганди. Бозорда фақат ўзингиз танлаган кийим-кечакларни харид қилганмиз ўшанда. Менга нимадир ёқса, дарров гапимни бўлиб, дидимга ўзингизча баҳо бергансиз. Мен эса қайнсингил деганлари шунақа бўларкан-да, деб индамай изингиздан эргашиб юрганман. Ваҳоланки, ўзим ҳам икки янгали эдим. Тўйимиз куни қовоғингиз очилмаган. Бир келиб фатамни тўғирладингиз, бир келиб дугоналаримга ақл ўргатдингиз. Ҳаммасини акаси учун ёниб-куйишга йўйдим ўзимча. Келинсаломда холаларингиз қайнонамга қараб, “Бир қизингиз иккита бўлди”, деганида аразлаб саломхонадан чиқиб кетганингизни кейин видеода кўриб ҳайрон қолдим. Қайсидир қариндошимиз чақириққа чақирса, нима кийиб боришимгача ҳал қилардингиз. Ўқиётган, мендан бир ёш катта бўлганингиз сабаб маслаҳатларингизга сўзсиз амал қилдим. Акангизнинг иши ва бизнинг ўқишимиз пойтахтдалиги сабаб учаламиз шаҳри азимга қайтдик. Шундан бошлаб, ўзингизга қандай туюлган билмадим-у, менга қайнсингиллик эмас, қайноналик қила бошладингиз...\nЯнги келинман, тилингизни топай деб, сарпомга қилинган ортиқча пардоз буюмларини совға сифатида сизга бердим. Раҳмат дедингиз. Олганингиз учун бошим тоғдек кўтарилди. Аммо бир куни билмадим кимга, “Акам уйланаман деб туриб олди-да, бўлмаса, дугонам Нафосни келин қилмоқчи эдим”, деганингизни эшитдим-у, ичимда рашкми ёйинки қандайдир хўрликми уйғонди. Зебо, тўғри тушунинг. Ўша куни акангиздан Нафоснинг кимлигини сўраш ниятим йўқ эди. Мен ҳам ёш эдим. Ҳали келин бўлганимга икки ой тўлмаганди. Сизнинг бу гапингиз юрагимни тешиб ўтганди. Оддийгина мисол, ишхонада ёки ўқишда сиздан кўра бошқа бировни ўрнингизга муносиб кўришларини эшитиб қолсангиз, хафа бўлмайсизми? Келинлик, рафиқалик эса бу фақат маълум бир вақт бажариладиган вазифа эмас-ку. Тақдир инъом этган мақом у! Яна биласиз, акангизнинг жаҳли тез. Устига-устак, ўзи суюб, муҳаббати учун курашиб менга уйланган. Бу гапимни эшитиб, чидаб туролмади. Сизга танбеҳ берди холос: “Бўлар-бўлмас гапларни гапирма”. Ўшанда миқ этмадингиз. Овқат сузилган эди. Дарров хонангизга отландингиз. Эшигингизни тақиқлатиб чақирсам, жавоб ҳам бермадингиз. Эртаси куни эса олисдаги ойижонимга ҳаммасини етказдингиз. Атайин менга эшиттириб. Бу билангина тинчимадингиз лекин. Хонамда ўтирсам, эшикни очдингиз-да, кирмасдан қўлингиздагиларни отиб, яна эшикни тарақлатиб ёпдингиз. Қарасам, ўзим совға қилган пардоз буюмлари сочилиб ётибди. Юм-юм йиғладим. Тўғри, ягона қизсиз. Акангиз шу кунга қадар балким қаттиқроқ гапирмагандир сизга. Чақимчилик қилиб муносабатларингизга дарз етказгандирман. Бироқ бу тариқа жавоб қайтаришингиз шартмиди?\nҚайсидир байрам эди. Курсдошларим келинлик уйимга келадиган бўлишди. Мени ҳайратлантириб уларни ўзингиз кутиб олдингиз. Ошхонага чой дамлашга чиққанимда эса уйимизга “шарҳ” бердингиз: “Мебелларга, пардаларга эътибор берманглар, қизлар. Келинойимнинг сарпоси шунақа. Ҳали буларнинг ҳаммасини алмаштирамиз”. Бу гапни айтдингиз-қўйдингиз. Мени курсдошларимнинг сарпом ёки сизнинг феълингиз ҳақида қандай ўйлаши ташвишга солмайди. Алам қилгани отамнинг елиб-югуриб, шунча йўлдан пойтахтга келиб, уйимизга мебель олиб бергани. У кишининг завқ ва яхши ният билан бу ишларни амалга оширгани кўз олдимга келди. Қадрим наҳот шулар билан ўлчанса?! Бундай ўлчовлар ҳалигача давом этади. Ўзингизнинг сарпонгизга нима сотиб олсангиз, меникига билан солиштирардингиз. Ҳар икки гапнинг бирида “Келинойимга ўхшаб бировнинг уйига қуруқ боришни истамайман”, дейсиз. Мана, тўлиб-тошиб келин бўлдингиз. Аммо сарпо-сулувингиз учун сизнинг инжиқларингизга ҳеч ким кўз юмаётганини йўқ-ку! Бахтни бойлик билан сотиб ололмадингиз-ку!\nҚизимга ҳомиладорлигим оғир кечди. Хабарингиз бор. Тўққиз ойнинг ярмини шифохонада ўтказдим. Бир томонда ўқиш, бир томонда келинлик хизматлари, бир томонда ҳомиладорликнинг дардлари. Сиз эса ҳаммасига бепарво эдингиз. Нуқул ойижонимга қўнғироқ қилиб, уйнинг неча кунда супурилиши, эрталаб нонуштага ҳар куни қайнатилган тухум ейишимиз, кўпинча акангизнинг кўчадан овқат сотиб олиб келишини айтардингиз. Ўзимни қулоғи карликка солсам ҳам, гапларингиз юрагимни эзарди. Олисдаги қайнонамнинг муносабатини ҳам секин-секин совита бошладингиз. На шифохонада ётганимда ҳолимдан хабар олдингиз, на уйда... чақалоғим туғилди ҳам. Ҳар тугул жиянингизга меҳрингиз тушди. Лекин уни сизга ишонолмасдим. Айлантириб келиш учун кўчага чиқсангиз, юрак ҳовучлаб ўтирардим. Бир гал болам бечора қаттиқ иситмалади. Ўшанда ҳали ёшга тўлмаганди. Музқаймоғингиздан ялатганингизни қўшним айтди. Жоним чиқиб кетди. Акангизнинг дўқларига ҳам чидадим. Миқ этмадим. Оғзим куйганди-да. Онамдан маслаҳат сўраганимни эшитиб, қайнонамга буни ҳам шипшидингиз. Ойижоним эса дарров менга қўнғироқ қилиб, “Болани касал қилишга қилиб, мендан яшириб ўтирибсизми?”, дея уришди. Зебожон, билсангиз, мен ҳам ҳамма ишни ойижоним билан бамаслаҳат қилишни истардим. У кишини ортиқча хавотирга қўймаслик учун ҳам онамга қўнғироқ қилгандим. Устига-устак онам шифокор.\nЧиройли келин бўлдингиз. Сизда бир эмас, уч қайнсингил. Бир куни овқатингиз ёқмаганидан нолишгани, яна бир сафар уч қиз бўй бўлиб уйда ўтирганию сизнинг ҳамма нарсага балогардонлигингиздан ойижонимизга ҳасрат қиласиз. Жим эшитаман. Чунки сизга маслаҳат беришга-да ҳаққим йўқ. Бир ярим йиллик турмушингизда уч марта аразлаб уйга келдингиз. Биз ҳам ўқишни тугатиб, қайнота-қайнонамизнинг хизматидамиз. Акангиз бир-икки бор, ўзи ботинолмай дардингизни сўрашимни айтди. Сиз ҳамон отдан тушмайсиз. Тўғри, мен ҳам бир марта уйдан аразлаб кетганман. Унда пойтахтда эдик. Акангиз қаттиқ уришди. Ҳаққимни талаб қилиб гап қайтаргандим юзимга тарсаки ҳам туширди. Юзимнинг ўнг тарафи лов-лов ёнганидан ичимдаги алам ҳам ёнди. Шартта керакли нарсаларимни йиғиштирдим. Акангиз мендан олдин жаҳл билан уйдан чиқиб кетди. Ҳаммасини эшитиб ўтиргандингиз. Бир қўлимда сумка, бир қўлимда бола билан эшик олдига борганимда хонангизда чиқиб таскин бериб, йўлимни тўсмадингиз. Қайтанга чиқиб кетишим билан эшикни ёпиб, ичидан қулфладингиз. Узоқроқ қариндошимнинг уйига бордим-да, телефон орқали онамга йиғладим. Эшитганим “Қизим, чида. Бизнинг ҳам ўттиз йиллик турмушимиз фақат ўйин-кулгу билан ўтмаган” бўлди. Акангиз ҳам бир пасда изимни топиб келиб олиб кетди. Сизнинг эса аразларингиз узоқ чўзилаяпти. Йўқ, фақат ўзимнинг тинчимни ўйлаб, сизни тезроқ кетказиш учун айтаётганим йўқ буларни. Оилангиз тинчини ўйлаяпман, қўлингиздаги норасидага ичим куяяпти. Чунки куёв бола бу сафар олиб келишга бормайман дебди. Ойижоним ҳам жаҳлда. Ҳамма жаҳл қилса, оила бўладими? Зебо, сиз мени келинойи ўрнида кўрасизми, йўқми, билмадим. Чунки нуқул ёшим кичиклигини пеш қиласиз. Мен сизни синглим деганман. Энди эркаликларингиз, аразларингизни ота уйда қолдиринг. Нафақат келин, рафиқа ё келинойисиз. Энди ОНАсиз! Унутманг шуни. Мен тунов куни икки ёш ўғлим ногоҳон укачаси — чақалоғингизни эркалатаман деб қўлини тирнаганда қилган жанжалингиз учун буларни айтмаяпман. Сиз билан яшаган давримда кўп хато қилдим. Тан оламан. Узр ҳам сўраганман булар учун. Энди ҳам сўрайман. Фақат ўтган кунларни эслатишимдан мақсад, булардан хулоса чиқаринг. Оилангизни асранг!\nКелинойингиз МАНЗУРАTwitter НравитсяSocButtons v1.5


Кегейлиде қамыс, бийдай, салы сабаны, пахта пақалынан целлюлоза ҳәм қағаз өнимлери ислеп шығарылады- Kruz.uz\nКегейлиде қамыс, бийдай, салы сабаны, пахта пақалынан целлюлоза ҳәм қағаз өнимлери ислеп шығарылады\n12:40, 22.11.2017 803 0 Экономика\nКегейли районы ҳәкиминиң усы жыл 3-июльдеги қарары менен «Жүзимбағ» аўыл пуқаралар жыйыны аймағында жергиликли шийки зат есапланған қамыс, бийдай, салы сабаны, пахта пақалынан целлюлоза ҳәм қағаз өнимлери ислеп шығарыўға қәнигелестирилген шет ел инвестициясы қатнасындағы «KEGEYLIQOGOZ» жуўапкершилиги шекленген жәмийети шөлкемлестирилди. Бул ҳаққында Қарақалпақстан хабар агентлиги мәлим етпекте.\nКәрхананың улыўма баҳасы 5 миллион 150 мың АҚШ доллары болып, Нөкис қаласындағы «Давр қурилиш» жуўапкершилиги шекленген жәмийети жәмәәти тәрепинен бүгинги күнге 1 миллиард 200 миллион сумлық қурылыс жумыслары әмелге асырылды. Бул ушын зәрүр болған әсбап-үскенелер алып келиўге Өзбекистан Сыртқы экономикалық ислери «Миллий банки»ниң Нөкис филиалынан 1 миллион АҚШ доллары кредит есабында ажыратылды.\n-Жылына 18250 тонна целлюлоза ислеп шығарыў қуўатына ийе болған кәрхананы келеси жылдың екинши шерегинде иске түсириў режелестирилген,-дейди жәмийет баслығының орынбасары Шуҳратилла Хикматов.- Биринши басқышта 100 жаңа жумыс орны жаратылады. Кәрхана иске түскеннен кейин фермер хожалықларынан, шаңарақлық бөлип алып ислеўшилерден, соның менен халықтан жылына 40 мың тонна шийки зат сатып алынады. Екинши басқышта қосымша 50 жаңа жумыс орны жаратылып, қағаз ислеп шығарыў жолға қойылады.


Ободончилик ва яратувчанлик ишларининг бориши билан танишув\nДата публикации\tПросмотров: 1256\nТожикистон Жумҳуриятининг 30 йиллиги муносабати билан Бӯстон шаҳрида ҳам бунёдкорлик ишлари янгича тус олган. Суғд вилояти Раиси Ражаббой Аҳмадзода 22 август куни иш сафари билан Бӯстон шаҳрида бӯлиб, ободончилик ва яратувчанлик ишлари жараёни билан танишди. Ражаббой Аҳмадзода янги қурилаётган Тожикистон Жумҳурияти Давлат байроғи майдони билан танишар экан, ишларнинг суст йӯлга қӯйилганлигини танқид қилди. У ишларни жонлаштириш, иш штабини ташкил этиш ва ишчилар сонини кӯпайтириш борасида аниқ топшириқлар берди. Тожикистон Жумҳурияти Давлат байроғи майдони 2 гектарни ташкил қилади. У вилоят давлат ҳокимияти ижроия органи маблағ ӯтказиши билан қурилмоқда. Давлат байроғи тикиладиган устуннинг баландлиги 50 метрга тенг.\nДавлат Мустақиллигининг 30 йиллиги олдидан Бӯстон шаҳрида 150 дан ортиқ турли иншоот қуриб битказилади. Шаҳар солиқ нозирлигининг маъмурий биноси шулар жумласидандир. Мазкур бино Бӯстон шаҳри давлат ҳокимияти ижроия органи маблағ ӯтказиши билан бунёд этилмоқда. Биринчи қаватда фуқароларни қабул қилиш ва уларнинг шикоятларини ҳал қилиш учун «Ягона дарича» усулида шароит яратилади. Бошқа қаватларда иш кабинетлари ва мажлислар зали жойлашади. Айни дамда 40 га яқин қурувчи ишга жалб этилган.\n«Сайёҳлик ва халқ ҳунармандчилигини ривожлантириш йили»да Садриддин Айний номидаги маданият-истироҳат боғининг янгиланаётгани бӯстонликларни хурсанд қилди. Мазкур боғнинг умумий майдони 7 гектарни ташкил этади. Боғ шаҳар давлат ҳокимияти ижроия органининг молиявий кӯмагида реконструктура қилинади. Боққа Тожикистон Қаҳрамони Садриддин Айний ҳайкали ӯрнатилади. Хиёбон ва фавворалар қурилиши, болалар ӯйингоҳлари ва замонавий аттракционлар ташкил қилиниши ортидан мазкур боғда дам олиш учун яхши шароит яратилади.\nБӯстон шаҳри тадбиркорлари турли иншоотларни қуриш орқали шаҳар ободончилигига ӯз ҳиссаларини қӯшаётганлари қувонарли ҳолдир. Вилоят Раиси шаҳарга кираверишда қурилаётган иншоотлар билан танишди. Маҳаллий тадбиркор ташаббуси билан бунёд этилаётган уч қаватли бино савдо марказ, чойхона ва хизмат кӯрсатиш марказларини ӯз ичига олади. Тадбиркорлар вилоят Раиси билан суҳбатда давлат ва ҳукуматнинг эътибори ва қӯллаб-қувватлаши ҳақида гапириб, бундай ғамхӯрликларга жавобан Ватан ободлиги учун ҳисса қӯшишларини айтдилар.\nБино фойдаланишга топширилгач, бир неча киши иш жойи билан таъминланади. Шу бинонинг яқинида яна бир иншоотда қурилиш ишлари бормоқда. Бу ерда тикувчилик маркази ташкил қилинади. Биринчи навбатда 40 киши чеварлик ҳунарини ӯрганишга жалб этилади. Ражаббой Аҳмадзода маҳаллий органнинг бу ташаббусини олқишлаб, вилоят ва шаҳар тизимлари масъуллари ҳамда пудратчиларга ишларни кенг йӯлга қӯйиш борасида аниқ топшириқлар берди.


Океан ортидаги ўзбек. АҚШда ҳам грантда ўқиш, ҳам ишлаб пул топишга имкон берувчи коллежлар бор\nОкеан ортидаги ўзбек. АҚШда ҳам грантда...\n11.11.2019 17:28 0 4682\nОрамизда «сеҳрли диёр» дея таърифу тавсифланувчи давлатда таҳсил олиш ёки у ерга бир бор бўлса-да саёҳат қилишни орзу қилувчи инсонлар талайгина.\n«Хориждаги ватандошлар» саҳифамизнинг навбатдаги меҳмони АҚШнинг Кентукки штатидаги Береа коллежида таҳсил олаётган ҳамюртимиз Достонбек Тоиров бўлди. У билан океан ортидаги таассуротлар, ушбу мамлакатдаги таълим тизими ва бошқа жиҳатлар ҳақида суҳбатлашамиз.\n— Достонбек, суҳбатимиз аввалида ўзингиз ҳақингизда маълумот берсангиз?\n— Мен 1998 йил Андижон вилояти Хўжаобод туманидан туғилганман. Ота-онам биз фарзандларнинг таълим ва тарбиямизга алоҳида эътибор қаратишган. Шу боис, 6 ёшимдан Андижон шаҳридаги 34 давлат ихтисослаштирилган мактабида ўқидим.\nМактаб даврида ҳам фанларни яхши ўзлаштиришимга уларнинг эътибори кучли эди. Ўқишга бўлган кучли қизиқишим, ота-онам ва устозларимнинг билим борасидаги кўмаги сабаб мактабни имтиёзли шаҳодатнома билан тамомладим. Сўнг Андижон давлат университети қошидаги 5-сонли академик лицейда таҳсил олдим. Ҳозирда Кентукки штатидаги Береа коллежининг 4 йиллик бакалавр даражасини берувчи Компьютер ва ахборот фанлари, математика ва бизнес бошқаруви соҳалари бўйича тўлиқ грант асосида таълимни давом эттиряпман.\n— Нима учун айнан АҚШда таҳсил олишга қарор қилдингиз?\n— Андижонда ўқиб юрган кезларимдан қўшимча хорижий тилларни, айниқса, инглиз тилини мукаммал ўрганишга ҳаракат қилдим. Мақсадим, хорижнинг нуфузли таълим даргоҳларида ўқиш бўлган.\nБереа коллежи ҳақида лицейнинг биринчи босқичида ўқиётганимда эшитганман ва айнан шу ерда ўқиш мен учун муҳим мақсадга айланди. Лекин лицейни тугатиб, баъзи сабаблар билан Тошкентдаги Халқаро Вестминстер университетига ҳужжат топширдим. Университетга контракт асосида қабул қилиндим. Шу туфайли ҳам яна Береа коллежига топшириш иштиёқи пайдо бўлди. 2016 йил ноябрь ойида барча керакли ҳужжатларни тайёрлаб, коллеж маъмуриятига юбордим. Шундай бўлса-да, Вестминстер университетидаги ўқишни ташлаб қўймадим. 2017 йил апрель ойининг бошларида Береа коллежидан ўқишга қабул қилинганлигим тўғрисида хат келган.\nБу ерга келишимнинг яна бир асосий сабабларидан бири – Қўшма Штатларнинг юқори даражадаги сифатли таълим тизими, айниқса, мен танлаган соҳада. Ундан ташқари, молиявий сабабларга кўра тўлиқ грант олиб ўқиш мен учун муҳим ҳисобланган. Береа коллежи эса, 4 йиллик ўқиш учун барча харажатларни қоплаб берувчи грантни тақдим этди.\n— Хўш, коллеж ҳақидаги таассуротларингиз қандай?\n— Коллеж Береа шаҳарчасида жойлашган. Шаҳар адирлар ва кичик ўрмондан иборат яшил табиатли ҳудуд. Коллеж шаҳарнинг катта қисмини эгаллаган. Береани талабалар шаҳарчаси дегувчилар ҳам бор. Коллежда дунёнинг 120 дан зиёд давлатлари ва АҚШнинг деярли барча штатларидан келган 1600 дан ортиқ талабалар таҳсил олишади. Коллеж ҳудуди 60 дан кўпроқ биноларни ўз ичига олади. Улардан 15 га яқини талабалар ётоқхонаси, улкан кутубхона, спорт комплекси, аниқ фанлар ва бошқалардан иборат.\nҚолаверса, коллежда талабалар дарслардан ташқари компусда тайинланган ишларда ҳафтасига 10-15 соат ишлашлари лозим. Бу ишга, албатта, ойлик тўланади. Талабалар ишдан топган пулларини ўзларининг шахсий харажатлари учун сарфлашлари мумкин.\n— Кузатишларингиз натижасида америкаликларнинг ҳаётга муносабатида қандай ўзига хос жиҳатларга гувоҳ бўлдингиз?\n— Мен мулоқотда бўлган америкаликлар орқали улар ҳақида кўп нарсаларни ўргандим. Ёққан жиҳатлардан уларнинг ўзаро мулоқотда самимийлик ва дўстоналикка интилиши бўлди. Мисол учун, қаерга борманг, айниқса ўқиш ва иш жойларида нотаниш америкалик, у ёш ёки кекса бўлсин, мулоқотда профессионаллик билан жавоб беришига гувоҳ бўласиз.\nШунингдек, кўпчилик америкаликлар жуда меҳнаткаш ва билим олишга эътибор беришади. Уларнинг ёши 40 – 50 дан ошган бўлса ҳам, университет ёки коллежга бориб таълим олишдан уялишмайди. Уларда фаровон ҳаётга фақат юксак билим ҳамда катта меҳнат ортидан эришиш мумкин, деган ғоя шаклланган.\nУлар иш ва ўқиш билан бирга дам олиш, ҳордиқ чиқаришга ҳам яхшигина эътиборлидир. Аксарият америкаликлар ҳафтада 5 кун ишлашади (кўпинча кунлик 8 соат), қолган 2 кунини оила ва дўстлар билан турли машғулотлар ҳамда дам олиш билан ўтказишади.\n— Ўзбекистонда АҚШдаги қандай инновацияларни жорий этиш мумкин деб ҳисоблайсиз?\n— Болаликдан АҚШни янгиликлар, янги кашфиётлар маркази деб ўйлаганман. Ва бу ерга келиб фикрларим кўп жиҳатдан ўзини оқлади. Ҳақиқатдан ҳам АҚШ йирик молиявий ва инновацион марказ. Ўрганадиган тажрибалар талайгина.\nЎйлашимча, АҚШнинг фуқароларга индивидуал шароитлар яратиб бераётгани, қонун ҳимоясининг тўлиқ ишлаши, ютуқлар ва ғояларни ҳар томонлама қўллаб-қувватлаш мамлакатнинг бугунги мавқеига сабаб бўлган. Энг муҳими, бу ерда фуқаронинг ёши, ижтимоий келиб чиқиши, мансабидан қатъи назар ўз ғояси ёки бизнесини бошлаш учун барча керакли манбалар ва қонунчилик механизми етарлича яратилган.\n— АҚШ-Ўзбекистон таълим тизимида ўхшашликлар борми, уларнинг таълим соҳасидаги қандай тажрибаларини ўрганишимиз мумкин?\n— Бир қанча ўхшашликлар мавжуд. Мисол учун, таълим давомийлиги, яъни Ўзбекистондагидек бошланғич, ўрта ва юқори босқичдан иборат.\n11 йиллик мактаб тизими ва 4 йиллик бакалавриат ва ҳаказо. Лекин, фикримча, АҚШнинг таълим тизимида Ўзбекистонга нисбатан фарқлар ҳам кўп. Ўзбекистонда буларнинг энг мақбулларини жорий этиш ҳар томонлама фойдали бўлади.\nМасалан, АҚШ таълим тизимида талабаларга катта эркинлик берилган. Олий таълим муассасаларида талаба қайси соҳада ўқишини ўқишга қабул қилинганидан кейин ҳам ҳал қила олади ва энг қизиғи, 4 йил давомида ўқиётган соҳасини бир неча марта ўзгартириши ҳам мумкин.\nШунингдек, Қўшма Штатларда ўқишни тамомлаш кўп ҳолларда Ўзбекистондаги каби вақт билан ўлчанмайди. Балки таълимда кредит курс амал қилади. Мисол учун, бизда бакалавр даражасини олиш учун талаба 4 йил тўлиқ ўқишга мажбур. Америка тизимида талабаларга ўқув дастури берилади ва агар улар мана шу дастурдаги барча курсларни ўқиб тугатса, 3 йилда ҳам бакалавр дипломини қўлга кирита олади.\nАҚШ таълим тизимининг яна бир афзаллиги – талабалар дарс режаларини ўзлари тузади. Яъни талабалар қандай дарслар олишни мустақил ҳал қиладилар. Талаба хоҳласа соҳасига алоқадор бўлмаган фанларни ҳам ўқиш имкониятига эга.\nБилишимча, Ўзбекистон олий таълим тизимида талабалар учун 4 йиллик дарс ва курслар режаси олдиндан тасдиқланади. Бу тизимдан босқичма-босқич воз кечиш керак, деб ўйлайман. Боиси ҳозирги шиддатли даврда кечаги дунё қарашингиз бугунги кунга ёки эртанги кун учун мос келавермаяпти.\n— Келгусидаги мақсадларингиз қандай?\n— Келажакдаги мақсадларим талайгина. Булардан энг асосийси — танланган соҳамда билим ва тажрибаларимни ошириб, профессионал даражага етишиш ва шу орқали бошқалар учун енгиллик келтирадиган ишларни амалга оширишдир.\nБугунги кунда ўқишдан ташқари дастурлаш ва инглиз тилини ўргатишга мослаштирилган beruny.com интернет сайтини олиб боряпман. Кейинчалик Ўзбекистонга қайтиб таълим, технология ва логистикага оид бир неча лойиҳаларимни амалга оширмоқчиман.\nНурилло Тўхтасинов суҳбатлашди\nталаба АҚШ Хориждаги ватандошлар Достонбек Тоиров\nҲодиса Кеча, 23:43\nҲодиса Кеча, 19:54\n18 ёшли талабанинг уриб ўлдирилиши тафсилотлари эълон қилинди (видео)\nАҚШ учун энг хавфли саналган мамлакат номи маълум қилинди\nЯнги йил байрамини нишонлаш бўйича тартиб эълон қилинди\nМахсус комиссия «омикрон» вирус сабаб қатор чекловлар жорий этди\nКушербаевнинг Марказий банкка мурожаатини Адлия вазирлиги қоралаб чиқди (видео)\nПрезидентнинг янги қарори эълон қилинди\n#Омикрон - 18\n#коронавирус - 5180\n#Шавкат Мирзиёев - 2599\n#Россия - 1696\n#об-ҳаво - 948\n#Тошкент - 1549\n#Қирғизистон - 277


Ўзбекистон сўз эркинлиги бўйича янада пастга шўнғиди\n05 март 2021, Тошкент вақти: 12:22\n"Cўз эркинлиги индекси-2014" ҳисоботига илова қилинган харитада Ўзбекистон қора рангда - аҳвол ўта жиддий бўлган мамлакатлар қаторида кўрсатилган.\nҚароргоҳи Парижда бўлган "Чегара билмас мухбирлар" ташкилоти чоршанба куни жаҳон мамлакатларидаги матбуот эркинлигини баҳоловчи навбатдаги йиллик ҳисоботини эълон қилди. 180 мамлакатдаги вазиятга баҳо берилган мазкур ҳисоботда Ўзбекистон ўтган йилгига нисбатан икки поғона пастлаб, 166-ўринни эгаллагани қайд этилади.\nЎтган йили Ўзбекистон бу рейтингда 164-ўринни эгаллаб турганди, ундан аввалги йили эса 157-ўринда эди.\n"Чегара билмас мухбирлар" (Reporters Without Borders) рейтингида Ўзбекистон постсовет ўлкалари ичида фақат Туркманистондангина (178-ўрин) юқорироқ поғонада турибди. Ҳатто фуқаролар эркинлигини ҳар томонлама чеклаб келиши эътироф этиладиган Белоруссияда (157-ўрин) ҳам сўз эркинлиги билан боғлиқ аҳвол анча яхши – бу мамлакат RWB рейтингида Ўзбекистондан 9 поғона юқорида.\nЧегара билмас мухбирлар ташкилотининг Европа ва Марказий Осиё бўйича бўлими раҳбари Йоҳан Биҳр Озодлик билан суҳбатда Ўзбекистонда матбуот эркинлиги билан боғлиқ вазият ўта абгор бўлиб қолаётганини айтади.\n- Ўзбекистонда вазият мутлақо ўзгаришсиз қолмоқда. Сўнгги ўн йил мобайнида, айниқса Андижон воқеаларидан сўнг Ўзбекистонда мустақил журналистика сиқув остида қолмоқда. Ҳукумат Интернетни назорат этишнинг янада такомиллашган усулларини қўлламоқда. Камида 10 журналист ҳамон қамоқда қолмоқда. Тўрт нафари журналистик фаолияти учун қамоқда азоб чекмоқда, қолгани инсон ҳуқуқларини ҳимоя этиб чиққани учун қамалган. қамоқда қолаётган журналистларнинг бири Муҳаммад Бекжон. У ўтган йили ташкилотмизнинг Матбуот эркинлиги мукофоти билан тақдирланган эди, - дейди Йоҳан Биҳр.\nЎз ҳисоботида матбуот эркинлиги даражаси бўйича минтақада давлатларидан Қирғизистонни 97-ўринга, Тожикистонни 115-ўринга, Қозоғистонни эса 161-ўринга қўйган "Чегара билмас мухбирлар" ташкилотига кўра, кўплаб мамлакатларда, жумладан, собиқ СССР таркибига кирган давлатларида вазият йилдан-йилга ёмонлашиб бормоқда.\nҲисоботда айтилишича, 148-ўринни эгаллаган Россия сони ортиб бораётган матбуот эркинлигини чекловчи қонунлари билан минтақадаги режимларга ўрнак бўлмоқда.\nУч ойдан буён норозилик акциялари гирдобида қолган Украина бу йил 10 поғона пастга иниб, 127-ўринни эгаллаган. “Чегара билмас мухбирлар” ташкилоти вакиллари мазкур рейтингда Украинадаги сўнгги воқеалар акс этмаганини, агар Евромайдондаги ҳодисалар ҳисобга олинганда Украина ҳозирги даражасидан ҳам пастроққа иниши мумкинлигини истисно қилмайдилар.\nПостсовет ўлкалардан энг юқори ўринларни эгаллаганлари Молдова (56-ўрин), Арманистон (78-ўрин), Грузия (84-ўрин) ва Қирғизистон (97-ўрин) бўлди. “Чегара билмас мухбирлар" ташкилотига кўра, бу мамлакатларда плюрализм ва матбуот эркинлиги даражаси нисбатан юқоридир.\n“Чегара билмас мухбирлар”га кўра, Сўз эркинлиги индекси жаҳондаги 180 мамлакатдан бўлган журналистлар, оммавий ахборот воситалари ва фуқаролик жамият фаоллари эга бўлган эркинлик даражаси ҳамда сўз эркинлигига риоя қилиниши бўйича расмийлар томонидан кўрилаётган чораларни акс эттиради.\nЎзбекистонда эса, кузатувчиларнинг қайд этишича, бу борада олға силжиш кузатилаётгани йўқ, билъакс, цензура тобора кучайиб бормоқда.\nЎзбекистон ҳукумати ҳали ҳам мустақил, расмий нуқтаи назардан фарқ қилувчи хабарларни бериб борадиган Интернет сайтларига тўсиқ қўйишда давом этаяпти.\nСолижон Абдураҳмонов, Дилмурод Саййид, Хайрулла Ҳамидов, Муҳаммад Бекжон, Юсуф Рўзимуродов ва бошқа журналистлар ҳамон Ўзбекистон қамоқларида қолмоқда.\nУлардан бири - 15 йилдан буён қамоқда сақланаётган Муҳаммад Бекжон 2013 йили "Чегара билмас мухбирлар" ташкилоти томонидан матбуот эркинлиги ҳимояси учун курашчи ўлароқ тақдирланган.\nҚамалишидан олдин Муҳаммад Бекжон мухолифат нашри ҳисобланмиш "Эрк" газетасига муҳаррирлик қилган. У мухолифатдаги Ўзбекистон халқ ҳаракати ва "Эрк" партияси лидери Муҳаммад Солиҳнинг укасидир.\nИнсон ҳуқуқлари ҳимояси билан шуғулланадиган 31 ташкилот орасида "Чегара билмас мухбирлар" ҳам Чехия президенти Милош Земанга мурожаат этиб, Ўзбекистон президенти Ислом Каримов билан шу ой охирида Прагада учрашишдан аввал Ўзбекистон ҳукуматига қамалган журналистлар, ҳуқуқ фаолларини озод этиш талабини қўйишни сўраган.\n- Олдинига "Ўзбекистон раҳбарини Прагага чақиришнинг мавриди эмас" дея, жаноб Земанга учрашувни бекор қилишни сўраб мурожаат этган эдик. Бизнингча, Земан Каримов билан учрашадиган бўлса, ҳеч бўлмаганда, қамалган журналистлар, ҳуқуқ фаолларини озод этишни талаб қилиши керак, - дейди "Чегара билмас мухбирлар" ташкилотининг Европа ва Марказий Осиё бўлими раҳбари Йоҳан Биҳр.


09:10 / 08.09.2019 461 pdf Ўқиш режими + -\nМаймун ибн Меҳрон айтади: «Бир роҳиб Умар ибн Абдулазизнинг олдига кирди. Умар ибн Абдулазиз ундан: «Нима учун тинмай йиғлаяпсан?» деб сўради. «Эй мўминларнинг амири, мен шундай одамларни кўрганманки, улар учун диндан афзалроқ нарса йўқ эди. Бугун эса одамлар учун дунёдан афзалроқ нарса йўқ. Билдимки, бугун художўй одам учун ҳам, фожир одам учун ҳам ўлим яхши экан», деди. У чиқиб кетгач, Умар ибн Абдулазиз: «Рост айтдинг, эй роҳиб Абу Айюб», деди».\n19:30 / 07.09.2019 1543\n12:40 / 08.09.2019 866\nАллоҳ таоло Қуръони Каримда .Бу шундай китобки, Биз уни сенга оятларини тадаббур қилсинлар ва ақл эгалари эслатма олсинлар учун нозил қилганмиз, дейди. Сод сураси, давоми...\n1543 19:30 / 07.09.2019\n4396 07:30 / 15.04.2019\nСавол Ҳозирги пайтда кўпчилик орасида .Мусулмонлар илмфан соҳасида ғарбдан орқада қолиб кетишган, бунга дунёвий фанларни ўқитишга эътибор беришмаганидир, деган давоми...\n822 16:06 / 06 август\n2468 18:00 / 23.01.2019


Нукусда маҳоратли ошпазлар танлови ўтказилди- Kruz.uz\nНукусда маҳоратли ошпазлар танлови ўтказилди\n12:35, 27.07.2016 1988 0 Жамият\nНукусда Ватанимиз мустақиллигининг 25 йиллигига бағишлаб ошпазлар ўртасида “Олтин пичоқ” танловининг Қорақалпоғистон Республикаси босқичи бўлиб ўтди.\nЎзбекистон ошпазлар уюшмаси ва Ўзбекистон Савдо-саноат палатаси Қорақалпоғистон Республикаси ҳудудий бошқармаси ҳамкорлигида ташкил этилган танловнинг туман ва шаҳар босқичларида 40 дан зиёд ошпаз ўз маҳоратини намойиш этди. Улар орасидан сараланган 17 ошпаз Қорақалпоғистон Республикаси босқичида қатнашди.\nИштирокчиларнинг пазандалик билан бирга хизмат кўрсатиш маданияти, дастурхон безаши, либоси, санитария-гигиена қоидаларига риоя қилиши, тайёрланган таомнинг сифати ва мазаси баҳолаб борилди. Ўзбек ва қорақалпоқ миллий таомларидан ташқари жаҳон халқлари таомлари, дармондорига бой турли салатлар тайёрлаш бўйича маҳорати ҳам синовдан ўтказилди.\nКегейли туманидаги “Ойсултон-Шарапатдин” хусусий фирмаси бош ошпази И.Мамбетназарова ғолибликни қўлга киритди. Иккинчи ва учинчи ўринларни Чимбой туманидаги “Сатуллаева Венера” масъулияти чекланган жамияти бош ошпази А.Зарипова ва Нукус шаҳридаги “Ал Жаҳонгир Нукус” масъулияти чекланган жамияти бош ошпази Ф.Зокиров эгаллади.\n11:18, 12.11.2019 1120\n00:09, 12.11.2019 807\nКамалак солиқ қонунчилиги Танишинг Хўжайли тумани Давлат ёнғин хавфсизлиги Европа тикланиш ва тараққиёт банки «Хавфсиз хонадон» волонтёр Ёш репортёрлар клуби совриндор


НАМОЗДА ХУШУЪ ВА ХУЗУЪ МАСАЛАЛАРИ\nАллоҳ таоло ўзининг бандаларига намоз, рўза, закот, ҳаж ва бошқа бир неча фарз амалларни буюрган. Ушбу буюрилган амалларни ихлос билан чиройли бажариш орқали инсон Ҳаққа яъни Аллоҳ таолога яқинлашиб боради. Намоз бу диннинг энг улуғ арконлари яъни устунларидан биридир. Буни Аллоҳ таоло Қуръони каримда жуда кўп ўринларда таъкидлаган. Мана шу ибодат Аллоҳнинг ҳузурида қабул бўлиши учун у чин дилдан, ихлос, хушуъ ва хузуъ билан адо этилиши керак.\nХушуъ ва хузуъ сўзлари луғатда деярли бир хил маънолидир. Бу сўзлар: “итоат қилмоқ”, “бош эгмоқ”, “ўзини паст олмоқ”, “таслим бўлмоқ” каби маъноларни билдиради. Яъни, ибодат вақтида буюк Аллоҳнинг ҳузурида турганини англаб, унга ҳам умидворлик, ҳам қўрқув билан итоат этиш, ўзининг ожиз банда эканини ҳис қилиб туриш ва шу каби маънолар тушунилади. Шунда хузуъ сўзининг маъноси - ўзи эгалик қилиб турган барча нарсасини ҳақиқий соҳибига, яъни Аллоҳга топшириш бўлади. Бу инсон учун жуда қийин бўлган ҳислардан ҳисобланади.\nХузуъ - бу Аллоҳ таоло берган неъматлар эвазига тирик юрганимизни ҳис этиш, чунки Аллоҳ таоло ризқимизни бериб турмаса, биз минг ҳаракат қилайлик, ҳалок бўлишимиз муқаррар. Оддий мисол сифатида ҳавони олайлик, инсон ҳавосиз қанча вақт яшай оларди?! Инсон Аллоҳнинг ҳар бир бераётган неъматига муҳтож ва тобеъдир. Ана шу тобеълик ва уни англаган ҳолда яратганга ибодат қилиш “хузуъ”дир. Хушуъ ва хузуъ сўзлари бир-бирини тўлдириб келувчи сўзлардир, одатда улар кўпинча ёнма-ён қўлланилади. Лекин ибодат ва намоз масаласида хушуъ сўзи кўпроқ ишлатилади. Бў ўринда биз ҳам хушуъ иборасига урғу қаратамиз.\nАллоҳ бандасига буюрган буюк ибодатни ўз маромида бажарилишига йўл қўймаслик учун, шайтони лаин ўзининг бор эътиборини қаратади, чунки шайтон учун энг биринчи даражали ташвиш бу инсоннинг намозидаги диққат-эътибоирини чалғитиш, унинг Аллоҳ олдидаги қўрқуви ва тавозеъсини яъни хушуъсини бузишдан иборат. Набий (солаллоҳу алайҳи ва саллам) ўзларининг муборак ҳадисларидан бирида таъкидлаганларидек, мусулмонларнинг энг аввал йўқотадиган нарсаси бу намоздаги хушуъ, энг охирида йўқотадиган нарсаси намоз экан. Намоздаги хушуъ йўқолса, аста секинлик билан бошқа ибодатлар ҳам изидан чиқишни бошлар экан.\n“Ҳар бир намоз ўқувчи ҳам намоз ўқиган бўлавермайди, албатта мен намозни менинг улуғлигим учун ўзини паст тутган, мен ҳаром қилган ишлардан шаҳватини тийган, менга доимий гуноҳкор бўлмаган, очга таом берган, кийими йўқни кийинтирган, мусибатга учраганга раҳим қилган, ғарибга бошпана берган ва буларнинг барчасини фақат менинг розилигим учун қиладиган кишилардан қабул қиламан, иззатим ва улуғлигим билан қасамки бундай кишининг юз нури менинг наздимда қуёшдан ҳам ёруғроқдир, жаҳолатни у учун ҳилмга, зулматни нурга айлантириш менинг зиммамдадир, менга дуо қилса “лаббай”, дейман, мендан сўраса бераман ...”\nМашҳур олимлардан бирининг таъкидлашича мусулмонлар орасида энг кўп сўраладиган савол орасида хушуъ масаласи талоқ ҳақидаги саволдан кейин иккинчи ўринда турар экан.\nХушуъ қалбдан бошланади ва унинг натижаси инсоннинг тана аъзоларида кўринади, агар қалб ғафлатда бўлса ёки васвасага алданиб қолган бўлса бу нарса бошқа аъзоларга таъсир қилади. Чунки қалб инсонда подшоҳ кабидир. Қалб хушуъда бўлса бошқа аъзолар ҳам хушуъ қилади.\nАллоҳ таоло Қуръони каримда жуда кўп ўринларда ибодатларни хушуъ билан, умидворлик ва ўзидангина қўрққан ҳолда адо этишга тарғиб қилган ва бундай бандаларни мақтаган.\nЖумладан, Муъминун сурасида: “Дарҳақиқат мўминлар нажот топдилар. Улар намозларида (қўрқув ва умид билан) бўйин эгувчи кишилардир. ...” деб, марҳамат қилади. Бу суранинг мазмунига эътибор берадиган бўлсак Аллоҳ таоло унда мўминларнинг бир қанча сифатларини санаб ўтади ва бундай бандаларнинг нажот топганини, уларнинг Фирдавс жаннатига кириб у ерда абадий қолишларини таъкидлайди.\nҲузайфа (розияллоҳу анҳу)дан нақл қилинади: Сизлар мунофиқлик хушуъсидан эҳтиёт бўлинг! Шунда “мунофиқлик хушуъси” нима дегани?, деб сўрадилар. У киши: “жасаднинг хушуъ қилаётганини, кўрасан, қалб эса хушуъ қилмаётган бўлади”, дедилар.\nНамозда хушуъ қилиш бандани жаннатга киришига ва нажот топишига сабаб бўладиган омиллардан экан, буни қуйидаги ҳадис ҳам таъкидлайди:\n“Қайси бир муслим таҳорат қилса уни яхшилаб қилса, сўнг туриб икки ракъат намоз ўқиб унга қалби ва юзи билан эътибор қаратса, унга жаннат вожиб бўлади”.\nХушуъ ва унинг фазилати ҳақида маълумотга эга бўлгандан сўнг кишида савол пайдо бўлиши мумкин: “хушуъ қилиш учун нима қилиш керак, қандай ишлар кишининг намоздаги хушуъсини ошишига сабаб бўлади?” .\nҚуйида кишининг хушуъсини ошишига сабаб бўладиган омиллардан бир қанчасини келтириб ўтамиз:\n1.Намозга яхшилаб тайёргарлик кўриш. Намозга тайёргарлик кўриш муаззин азон айтган вақтдан бошланади, муаззин азон айтаётган вақтда унинг сўзларини такрорлаш ва ундан кейинги азон дуосини айтиш. Сўнг агар таҳорати йўқ бўлса таҳорат олади, таҳоратни мукаммал қилиш ҳам шулар жумласидан, чунки таҳорат ибодатнинг бошланиш нуқтаси, таҳорат вақтида ҳам доимо Аллоҳни зикр қилиш, таҳорат вақтида гаплашмаслик унинг орасига бошқа ишларни аралаштимаслик зарур, айрим олимлар намоздаги хаёл бузилиши ва васваса таҳоратни мукаммал адо этмасликдан бошланади, деб айтганлар шунинг учун таҳоратга эътибор қаратиш, сувни исроф қилмаслик ўта муҳим амаллардандир. Сўнг намоз учун покиза чиройли кийимларни кийиш ва хушбўйликлар сепиш. Намоз вақти кириши ва бошланишини кутиш, бундай кутиш шунчаки вақтни ўтказиш эмас, балки ибодат қилиш билан тенглаштирилган. Намозга турганда эса сафларни текис олиш ва бўш жойларни тўлдириш, имкон қадар олдинги сафларни тўлдирган яхши. Олдинда бўш жой турган ҳолда орқа сафда намоз ўқиш макруҳ саналади. Агар намозхон ёлғиз намоз ўқиётган бўлса иложи борича олдида сутра яъни, тўсиқ бўлишига эътибор қаратиши лозим. Агар масжид ёки хона ичида ўқиса олдиндаги девор, устун ва тўсиқ кабиларга яқинроқ турсин. Шунда одамлар унинг олдидан ўтмайдилар ва у ҳам уларнинг орқадаги ҳаракатига чалғимайди.\n2. Банда ўзининг Аллоҳ таоло ҳузурига туришини ва у барчамизни билиб, кузатиб тургани, намозда ундан бошқа бизни машғул қилиб қўядиган зот йўқ эканини ҳис этиш.\n3. Аллоҳ таоло унинг ибодатини эшитиши ва унинг илтижоларига жавоб беришини билиш, муфассирлар “Фотиҳа” сурасининг тафсирида машҳур ҳадиси қудсийни келтирадилар. Унинг маъносига кўра банда бу сурани ўқиётган вақтда Аллоҳ таоло унинг ҳар бир ўқиган оятига жавоб қайтариб турар экан, бу ҳақда тафсир китобларида батафсил тўхталиб ўтгилган,\n4. Намозда бадани, тана аъзолари билан хушуъ қилиш. Яъни, бошқа нарсаларга қарамаслик, бошини бурмаслик, кийимларига тегинмаслик, агар бу ишларни қиладиган бўлса қалбдаги хушуънинг йўқолишига сабаб бўлади.\n5. Ўқиётган сураси ва тасбиҳлари ҳамда дуоларининг маъносини билиб олиб, нима деяётганини фикрлаш. Албатта ҳозирги кунимизда бунинг иложи бор, турли китобларда суралар, тасбиҳлар ва дуоларнинг маънолари баён этиб ўтилган. Ўрганмаган инсон фақат ўзи айбдор, чунки пайғамбаримиз илмни бешикдан то қабргача излашга буюрганлар. Доимо илм ўрганиш ва китоб ўқиш фарз даражасидаги амалдир. Инсон ўзи айтаётган сўзлар маъносини билса, унинг намоздаги эътибори кучаяди ва хушуъси ортади.\n6. Инсон ўзини гўё охирги намозини ўқиётгандек ва бошқа қайтиб ибодат қила олмаслиги, бу унинг учун охирги имконият эканини ҳис этиш.\nНабий (солаллоҳу алайҳи ва саллам)нинг ҳузурларига бир киши келиб: “Менга насиҳат қилинг, қисқа бўлсин”, деди. Набий (солаллоҳу алайҳи ва саллам) айтдилар: “Агар намозга турсанг видолашаётган одам ўқигандек намоз ўқи”, яъни ўлим қаршисида туриб охирги намозини ўқимоқчи бўлган инсон каби намозни адо этгин.\nШу билан бирга намозда ўлимни эслаш хушуъни ортишига сабаб бўлади. Набий (солаллоҳу алайҳи ва саллам) ҳадисларининг бирида: “Намозда ўлимни эсланг”, деб марҳамат қиладилар.\n7. Сийрат китоблари, олимлар ва саҳобалар ҳақидаги ҳикояларни ўқиб улар намозда қай ҳолатда туришлари ҳамда хушуъга қанчалик эътибор беришлари ҳақида фикр юритиш.\nАли (розияллоҳу анҳу) намоз вақти келганда титраб кетар ва юзларининг ранглари ўзгариб кетар экан. “Сенга нима бўлди?”- деб сўралса, “Шундай бир омонатнинг вақти келдики уни Аллоҳ таоло осмонлар, ер ва тоғларга арз қилганда улар уни кўтаришдан бош тортган эдилар”, деб жавоб берар эканлар.\nАлбатта саҳобалар, олимлар ва аждодларимиз намозда қўрқув, умид билан туришар эди, улар ҳатто ўнг ва чап томонларида ким намоз ўқиганига ҳам қарамас эдилар, баъзилари хушуънинг кучидан баданидаги оғриқларни ҳам сезмай қолар эдилар.\n8. Намозда инсоннинг хаёлини чалғитишга шайтон доимо тайёр бўлиб туради. унинг мақсади инсонни намознинг лаззатидан маҳрум этиш. Бундай пайтда шайтондан паноҳ тилаб истиъоза айтиш, яъни “Аъузу биллаҳи минаш-шайтонир-рожим” дейиш, керак бўлади.\nУсмон ибн Абул Ос Набий (солаллоҳу алайҳи ва саллам) ҳузурларига келиб айтади: “Ё Расулуллоҳ, шайтон мени намозим ва қироатимдан тўсиб қўймоқда, мени чалғитмоқда”. Набий (солаллоҳу алайҳи ва саллам) айтдилар: “Бу хинзиб деб аталадиган шайтон, агар уни ҳис қилсанг таъаввуз айт (яъни Аллоҳдан уни сендан асарашини сўра) ва чап тарфингга уч марта туфлаб қўй”. У айтади: “Мен шундай қилдим, Аллоҳ таоло уни мендан кетказди”.\nОлимлар хушуъ ва унинг сабаблари ҳақида кўплаб маълумотлар ва рисолалар қолдирганлар лекин бу ўринда уларни қисқача бериш билан чекланилди. Аллоҳ таоло барчамизга ўзи сифатлагандек намозда хушуъ қиладиган ва нажот топган бандаларидан қилсин!\nУргут туман бош имом-хатиби\n Ҳориса ибн Ваҳбдан Дайламий ривояти\n Қаранг: Муъминун сураси 1-11оятлар. (Маънолар таржимаси муаллифи Абдулазиз Мансур)\n Уқба ибн Омирдан Имом Муслим ривояти\n Анас (розияллоҳу анҳу) дан Дайламиий ривояти\n Истиъоза бу Аллоҳдан паноҳ ва унинг ёмонликдан асрашини сўраш, “ Аъузу Биллаҳи минаш-шайтонир-рожим”, деб айтиш. У “таъаввуз”, деб ҳам аталади\nКиритилган вақти: 21/01/2016 00:00; Кўрилганлиги: 2515\nМатериал манзили: https://www.sammuslim.uz/articles/namozda-xushu-va-xuzu-masalalari\nЧоп этилган вақт: 29/07/2021 13:47


Андижон вилояти Маҳкамовлар оиласи | "Оила" маркази\nАндижон вилояти Маҳкамовлар оиласи\nАндижон вилояти. Маҳкамовлар оиласи\nМаҳкамовлар оиласи Олтинкўл туманидаги “Марказ” маҳалла фуқаролар йиғинида яшайди. Оила қурганига 43 йил бўлган. 4 нафар фарзанди, 12 нафар невараси бор. А.Маҳкамов ва А.Мўминовалар 32 йил давомида ўқитувчилик қилишган. Ҳозирда пенсия гаштини суришмоқда. Оилада 400 дан ортиқ китоб фондига эга кутубхона мавжуд.\nОила барча жамоат ишларида фаол, жумладан, ободонлаштириш, умумхалқ байрамлари, ҳайит байрамларини нишонлаш, қабристон ҳашарларида ҳамжиҳатликни таъминламоқда. Маҳалладаги 9 нафар кам таъминланган оилани кийим-кечак, озиқ-овқат маҳсулотлари билан таъминлаб, 1 ва 4-умумтаълим мактабларига ҳомийлик ёрдами кўрсатиб келмоқда.\nОилада “Бир болага етти қўшни ҳам ота, ҳам она” деган тамойил устувор. А.Маҳкамов маҳалладаги ота-оналар университети, яраштириш комиссияси аъзоси сифатида 24 нафар ажрим арафасидаги оилаларни яраштиришда, нотўғри йўлга кириб қолган 14 нафар оила фарзандларини тўғри йўлга йўналтиришда фаоллик кўрсатди. Инсонпарварлик хислатларини ўзида мужассам этган бу оила чин етим Алихўжаева Дурдонани васийликка олган.\nШунингдек, Атирахон Маҳкамова ва ўғли Мансурбек Маҳкамовлар маҳалла фарзандларига рубоб миллий чолғу асбобининг сир-асрорларини, ёш оналарга алла ва қизларга ўзбек миллий лапарларини ўргатиб келмоқда. Бугунги кунда уларнинг 28 нафар шогирди бор.\nТоморқадан унумли фойдаланилади. Оилада барча фарзандлар иш билан банд. Оиланинг катта қизи Лутфия Махкамова қандолатчилик маҳсулотларини, кенжа қизи Хуснора Маҳкамова аёллар кийимлари ва мактаб формаларини буюртма асосида тайёрлайди, келини Марямхон Маҳкамова гўзаллик салони очиб, 6 нафар эҳтиёжманд оила қизлари бандлигини таъминлаган.\nБу оила ибратли жиҳатларини бошқа оилаларга ўргатиш, ёшларни оилавий ҳаётга тайёрлаш, тинч оилавий муносабатларни ўрнатишга қийналаётган қайноналарга ёрдам кўрсатиш мақсадида “Оилани бузишга қаратилган ҳар қандай ҳаракат-номақбулдир” шиори остидаги тарбиявий йиғилиш ва суҳбатларни ўтказишда фаоллик кўрсатиб келмоқда.


Усмонов «Қадимий Бухоро»га баҳайбат фил каби кириб келадими?\n19 май куни президент Мирзиёев Бухорода эркин сайёҳлик зонасини яратиш қарорини тасдиқлади.\n2980-сонли қарорга кўра, Ўзбекистон Миллий банки масъул бўлган ушбу лойиҳага кетадиган сармоянинг бир қисмини Алишер Усмонов киритади.\n«Қадимий Бухоро» эркин сайёҳлик зонаси камида 10 гектар майдонда ташкил этилади.\nБухоро марказида яшайдиган рассомнинг Элтузга айтишича, «Қадимий Бухоро» эркин сайёҳлик зонаси 96 хонадоннинг бузилиши эвазига бунëд бўлади.\n«Уйи бузиладиганлар ҳокимиятдан билдирги олишган. Уларга шаҳар чеккасидаги Ислом Каримов кўчасидан уй берилади, деган гаплар бор. Лекин одамлар норози, ота-бобосидан қолган иморатлар бузиладиган бўлди», дейди рассом.\nЮНЕСКО рўйҳатига кирган, йил сайин нураб бораётган қадимий Бухоронинг бир қисмини Россиялик ўзбек миллиардерига топширишни кўзлаган ҳукумат қарорида қадимий обидалар реставрацияси ҳақида ҳам бир оғиз гап айтилмаган.\nЭлтуз нашри олдин ёзганидек, охирги марта 2000 йили хўжакўрсинга таъмир қилинган Бухоро обидалари бугунги кунда тағин қаровсиз ва ночор аҳволда қолмоқда.\nЖумладан 16 аср «Чор Бакр» обидаси тағин вайрона ҳолига келган.\n«Қадимий биноларнинг ëнида замонавий туризм-мажмуаси қурилиши шаҳарнинг қадимийлигига путур етказади деган ҳавотирдамиз», дейди бухоролик рассом.\nСолиқлардан озод этилган эркин сайёҳлик зонасига миллиардер Усмоновнинг келиб иш бошлаши, Рассом Туз наздида, «Ўз нафсини кўзлаган баҳайбат фил ташрифи»ни эслатади.\ndata-title="Усмонов «Қадимий Бухоро»га баҳайбат фил каби кириб келадими?" data-description="19 май куни президент Мирзиёев Бухорода эркин сайёҳлик зонасини яратиш қарорини тасдиқлади. 2980-сонли қарорга кўра, Ўзбекистон Миллий банки масъул бўлган ..." data-image="https://eltuz.com/wp-content/uploads/2017/05/rasm2576.jpg" data-url="https://eltuz.com/satira/200196/" data-services="facebook,odnoklassniki,twitter,telegram" data-counter="ig">\n22 декабрь куни президент Мирзиёев Ўзбекистон Олий Мажлисига мурожаатида мамлакат ҳарбий доктринаси бутунлай бошқатдан кўриб чиқилаётгани ҳақида гапирди. «Ҳокимлар ...


Туғруқдан кейинги ҳомиладорлик | Dnk.uz | Гинекология\nТуғруқдан кейинги ҳомиладорлик\nАввало ёш она туғруқдан кейин ўз организмида қандай ўзгаришлар кечиши, у навбатдаги ҳомиладорликка қачон тайёр бўлишини билиши керак. Бу борада қуйидаги маълумотлар сизга асқотади, деган умиддамиз.\nҲомиладорлик даврида «иштирок этган» барча аъзо ва тизимлар яна тикланиши учун муайян вақт керак. Акушер-гинекологлар туғруқдан кейинги давр деганда ҳомиладорлик ҳамда туғруқ билан боғлиқ ўзгаришларга учраган аъзо ва тизимларнинг олдинги ҳолатга қайтиши якунига етадиган даврни назарда тутишади. Бу давр одатда 6-8 ҳафта давом этади ва деярли барча аъзолар фаолияти аста-секин тикланади. Фақат сут безлари ва гормонал тизим «ўзгарган» ҳолида ҳам бутун лактация даври мобайнида «ишлайди».\n1 Туғруқдан кейин ҳайз цикли қачон тикланади?\n2 Мунтазам ва ўзгарувчан\n3 22-23 кунлик ҳайз цикли нормал ҳолатми?\n4 Туғруқдан кейинги ҳомиладорлик\nТуғруқдан кейин ҳайз цикли қачон тикланади?\nИлгари аксарият мутахассислар бутун эмизикли давр мобайнида ҳайз кўрмасликни нормал ҳолат деб баҳолашган. Бироқ сўнгги ўн йилликларда бир қатор сабабларга кўра мазкур қоида ўзгарди. Хусусан, бу ўзгариш исталмаган ҳомиладорликдан сақланиш мақсадида аёллар гормонал препаратларидан жадаллик билан фойдаланиши, туғруқнинг дори-дармонлар билан амалга оширилиши ва бошқа кўплаб омилларга боғлиқ. Бундан ташқари, болани қўшимча овқатга эрта ўтказиш ва кўкракдан эрта ажратиш ҳам ҳайз циклининг бирмунча эрта тикланишига таъсир кўрсатади. У ёки бу сабаб билан боласини эмизмайдиган ёш оналарда эса туғруқдан сўнг бир ой ўтгач ҳам ҳайз тикланиши мумкин.\nҲайз циклининг тикланиши — биринчи галда гормонал жараён. Аёл организмида гормонал ҳолат қанча эрта аслига қайтса, ҳайз цикли ҳам шунча тез тикланади. Ўз навбатида гормонал ҳолат тикланиш тезлиги аввало қандай эмизишга боғлиқ.\nАгар бола ҳеч қандай қўшимча озуқасиз, фақат кўкрак сутини эмса ва кечаю кундуз унинг талабига кўра эмизилса, кўпинча ҳайз гўдак бир ёшга етганда, яъни лактация даври тугашига бошланади.\nЁш она болани эмизиш билан бирга унга қўшимча овқат ҳам бера бошласа ва кичкинтой эмизишни талаб қилавермаса, лактация даври тугамасидан ҳам ҳайз кела бошлаши мумкин.\nАгар чақалоқ туғилганидан бошлаб ҳам эмиб, ҳам сунъий озиқланса, онада туғруқдан кейинги 3-4-ойга бориб, ҳайз тикланади.\nАгар она умуман эмизмаса, овуляция ва ҳайз цикли яна-да эрта, тахминан туғруқдан кейинги 10-12-ҳафтада тикланиши мумкин.\nO‘QING: Ҳомиладорликда бавосил (геморрой) ҳомиладорликда кузатилса...\nАммо ҳар бир аёл организми ўзига хос. Шунинг учун туғруқдан кейинги илк ҳайз келиш муддатидаги ўзгаришлар бўлиши мумкин.\nМунтазам ва ўзгарувчан\nАксарият аёлларда туғруқдан кейин қайта тикланган ҳайз цикли бирданига мунтазам тусга ўтади. Бироқ баъзиларда дастлабки 2-3 циклдан кейин мунтазам ҳайз тикланади. Бу даврда ҳайз мунтазам бўлмаслиги, муддатдан олдин ёки кечикиб келиши мумкин. Аммо дастлабки 2-3 циклдан кейин мунтазам бўлиши керак. Агар бундай бўлмаса, аёл албатта гинекологга мурожаат қилиши лозим. Чунки бундай аломатлар ички жинсий аъзоларда яллиғланиш жараёнлари, эндометриоз каби патологиялар юзага келганига боғлиқ бўлиши эҳтимоли мавжуд.\n22-23 кунлик ҳайз цикли нормал ҳолатми?\n28 кунлик ҳайз цикли идеал ҳисобланади. Лекин асабий зўриқиш, стресс, касалликлар, экологиянинг ёмонлашуви ҳайз циклига таъсир кўрсатади. Агар ҳайз цикли 21 кундан кам, 35 кундан кўп бўлмаса, нормал ҳисобланади. Бунда цикллар орасидаги фарқ 10 кундан ошмаслиги керак.\nОна саломат бўлгандагина соғлом фарзанд дунёга келади. Шунинг учун туғруқлар оралиғидаги муддат уч йил бўлиши мақсадга мувофиқ. Шунда аёл саломатлиги тўлиқ тикланади, бола соғлом ўсади. Туғруқлар оралиғидаги муддатнинг 3 йилдан кам бўлмаслиги аёл саломатлиги тикланишига, туғилган боланинг жисмоний ва маънавий ўсиши ҳамда кейинги ҳомиланинг соғлом ривожланишига замин яратади.\nМутахассис: Муборак ПИРИМҚУЛОВА, гинеколог.\nСоғлом фарзанд келажаги учун муҳим текширув: скрининг\nОофорит ёхуд тухумдон яллиғланиши хавфли касалликми?\nАднексит – бачадон йўллари ва тухумдонларнинг яллиғланиши\nҲомиладорликда Гепатит C\nAsosiy » Гинекология » Туғруқдан кейинги ҳомиладорлик\nҲайз цикли бузилиши хавфлими?


Sept. 20, 2018, 3:25 p.m. 22400\nФранция терма жамоасининг собиқ ҳужумчиси Жан-Пьер Папен «ПСЖ» ҳужум чизиғидаги учлик – Неймар, Килиан Мбаппе ва Эдинсон Каванини танқид остига олди. У билан интерьвю Goal порталида эълон қилинди.\n«Улар «ПСЖ»да қаҳрамонлар эмас, худбинлардир. Муайян вазиятларда сен ўз статусингдан қатъи назар, жамоа учун хизматда бўлишинг керак.\nФранция ва ундан ташқаридаги юлдуз футболчилар ўртасида фарқ бор. Францияда уларни бошқариб бўлмайдигандек бўлиб кўринади. Нега энди «Ливерпуль» ўз юлдузларини тартибга сола олади-ю, бу ишни биз қила олмаймиз?» - деган саволни ўртага ташлаган Папен.\n«Ахир Неймар «Барселона»да ўйнаган пайтлари вақти-вақти билан ҳимояга ҳам қайтиб турарди...», - дея қўшимча қилган у.\nЭслатиб ўтамиз, «ПСЖ» ЕЧЛнинг илк турида «Ливерпуль» майдонига сафар уюштириб, 2:3 ҳисобидаги мағлубият билан ортга қайтган эди. Ушбу ўйинда ҳар учала ҳужумчи ҳам асосий таркибда майдонга тушди. Жамоа голларига Менье ва Мбаппе муаллифлик қилди.\n1991 йилда Европанинг энг яхши ўйинчиси деб топилган Жан-Пьер бу уч ҳужумчининг даражасига шубҳа қилмаслигини ҳам таъкидлайди.\n«Уларнинг савиясига мутлақо шубҳа йўқ. Бу борада муаммо бўлиши мумкин эмас. Бироқ бу учовлон биргалашиб, шу хислатлари билан жамоадошларига ёрдам беришлари керак. Улар жамоанинг [энг асосий] юлдуз ўйинчиси кимлиги экани ҳақида ўйлаб ўтиришлари ярамайди.\nКлуб Чемпионлар лигасида ғалаба қозонмоқчи. Модомики ўйинчилар буни ёдларида сақлашмас экан, ҳеч қачон ғалаба қозона олишмайди», дея куюниб гапирган Папен.\nТаъкидлаш жоиз, Франция 1-дивизионида 5 мавсум энг яхши тўпурар бўлган собиқ ҳужумчи 1991 йилда «Марсель» сафида Европа кубоги финалида ўйнаб, 1994 йил «Милан» билан ЕЧЛ ғолиби бўлган. У, шунингдек, ЖЧ-1986 да бронза медалини ҳам қўлга киритган.\n«Ювентус»нинг Турин дербисидаги ғалабаси, «Наполи»нинг сўнгги дақиқадаги голи, «Рома»нинг узоқ кутилган ютуғи – Италияда тур воқеалари\n16 Декабрь 5627\n16 Декабрь 7701\n16 Декабрь 2776\n13 Декабрь 10310\n13 Декабрь 17256\n13 Декабрь 15926\n12 Декабрь 15456\n14 Декабрь 14862\n13 Декабрь 14820


Савдо ходимлари учун махсус семинар ўзбек тилида! 3 кун қолди! Ўтказиб юборманг! - yangiliklar\nСавдо ходимлари учун махсус семинар ўзбек тилида! 3 кун қолди! Ўтказиб юборманг! — yangiliklar\nСиз бизнесингизни янада ривожлантириш учун энг замонавий ускуналар ва жиҳозларни катта маблағ эвазига сотиб олдингиз. Бунинг учун эса жамғариб юрган сармоянгизни сарфладингиз ёки банкдан кредит олишингизга тўғри…\nСиз ҳозир Иқтисодиёт категориясидаги янгиликларни кўриб чиқдингиз. Бу сарловҳаси Савдо ходимлари учун махсус семинар ўзбек тилида! 3 кун қолди! Ўтказиб юборманг! бўлган мақола yangiliklar.net сайтига киритилган.